SPRM Perlu Siasat ‘Katak’ Politik Di Sabah – Azis Jamman

KOTA KINABALU: Ketua Wira Warisan, Datuk Mohd Azis Jamman mahu Suruhanjaya Pencegahan Rasuah Malaysia (SPRM) membuka kertas siasatan untuk menyiasat semua Ahli Dewan Undangan Negeri (ADUN) yang melompat sebelum Pilihan Raya Negeri (PRN) Sabah ke-16.

Beliau berkata, siasatan itu perlu dilakukan berikutan pendedahan bekas Ketua Polis Negara (KPN), Tan Sri Abdul Hamid Bador pada Sabtu mengenai ‘katak’ politik.

Katanya, Wira Parti Warisan Sabah (Warisan) sudah pun membuat laporan di SPRM pada petang Sabtu bagi mendesak agensi itu menyiasat dakwaan wujudnya aktiviti ‘beli’ wakil rakyat di Sabah. Kertas siasatan perlu dibuka bagi memanggil semua ‘katak politik’ yang terlibat.

Ahli Parlimen Sepanggar ini mahu segala pendedahan yang dibuat oleh bekas KPN itu disiasat secara telus dan menyeluruh bagi mengembalikan kepercayaan rakyat terhadap sistem perundangan di negara ini.

“Tekanan dan ugutan yang dinyatakan oleh bekas KPN itu secara jelas memberi gambaran situasi yang berlaku di Sabah. Keadaan itu mendorong Datuk Seri Mohd. Shafie Apdal membubarkan Dewan Undangan Negeri (DUN) untuk memberi laluan kepada PRN Sabah.

“Apabila kita dengar berulang kali kenyataan KPN itu beliau seolah-olah menggambarkan keadaan yang berlaku di Sabah,” katanya dalam satu kenyataan hari ini.

Pada 29 Julai 2020, seramai 14 ADUN Warisan bertindak melompat keluar bagi menyokong Tan Sri Musa Aman untuk membentuk kerajaan negeri yang baru namun, cubaan itu tidak berjaya kerajaan keesokan harinya, Mohd. Shafie mengumumkan pembubaran DUN Sabah bagi memberi laluan kepada PRN.

Antara 14 ADUN itu ialah Datuk Hamisa Samad, Datuk Osman Jamal, Datuk Muis Picho, Datuk Bolkiah Ismail, Datuk Masiung Banah, Abdul Rahman Kangkawang, Datuk Musbah Jamli, Datuk Abidin Madingkir, Datuk Saddi Abd Rahman, Datuk Anita Baranting, Jamawi Jaafar, Datuk Limus Jury, Datuk James Ratib dan Kenny Chua. – BorneoToday


Pak Imam Mati Dibunuh

JAKARTA: Hanya kerana tidak memaklumkan mahu membersihkan pembetung, seorang imam di Sidoarjo, Jawa Timur, Indonesia dibunuh kejam.

Tribunnews melaporkan suspek yang bertanggungjawab melakukan perbuatan itu dipercayai mempunyai hubungan kekeluargaan dengan mangsa.

Suspek yang juga seorang peniaga ais, Hamzah Alias Kaspo, 34, dari daerah Magersari dikatakan tersinggung dengan mangsa, Achmadi Lias Mamok, 54.

Ia selepas imam itu tidak memaklumkan rancangannya mahu mencuci pembetung berhampiran kedai Hamzah.

Menurut keterangan saksi, mangsa menerima arahan dari ketua setempat supaya membersihkan saluran air di sepanjang pintu gerbang Gang II di daerah berkenaan.

Mangsa didatangi suspek ketika sibuk membersihkan pembetung di pintu gerbang itu, jam 8 pagi.

Ketua Polis Sidoarjo Kota Kompol Supiyan ketika mengesahkan insiden berdarah itu berkata, suspek yang sedang marah mengambil kuku besi sebelum memukul kepala mangsa.

“Pelaku juga memukul mangsa menggunakan cangkul yang terkena pada bahagian belakang dan kanan kepala mangsa.

“Mangsa mati di lokasi kejadian,” katanya.

Polis menyita kuku besi dan cangkul yang digunakan suspek sebagai bahan bukti.- Agensi


Belanjawan 2021 Sabah Dibentang 18 Disember Depan

KOTA KINABALU: Belanjawan 2021 bagi negeri Sabah akan dibentangkan oleh ketua menteri merangkap menteri kewangan, Hajiji Noor pada 18 Dis depan.

Menurut kenyataan yang dikeluarkan Jabatan Penerangan Sabah, ucapan pembentangan akan bermula jam 3 petang dan akan disusuli dengan mesyuarat kedua penggal pertama Dewan Undangan Negeri (DUN) yang ke-16, bermula 21 hingga 23 Dis.

“Selaras dengan keputusan mesyuarat yang dipengerusikan setiausaha DUN Sabah pada 30 Okt lalu, liputan hanya akan dibuat oleh media rasmi kerajaan dengan jumlah yang dibenarkan sebagai pematuhan terhadap SOP (prosedur operasi standard) bagi mengekang penularan wabak Covid-19.

“Bagaimanapun, media tidak rasmi boleh mengikuti persidangan secara langsung di laman Youtube yang dikendalikan oleh Jabatan Komputer Negeri Sabah, manakala bahan dan gambar akan dibekalkan oleh Jabatan Penerangan Sabah,” kata kenyaaan itu. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Jeffrey Dakwa Kenyataan Istana Negeri Tidak Betul

KOTA KINABALU: Ahli Dewan Undangan Negeri (ADUN) Tambunan, Datuk Dr Jeffrey Kitingan menyifatkan kenyataan Istana Negeri menafikan menerima 33 akaun bersumpah (SD), sebelum menandatangani pengisytiharan bubar Dewan Undangan Negeri (DUN), adalah palsu.

Beliau yang mewakili 33 ADUN yang memihak kepada bekas Ketua Menteri, Tan Sri Musa Aman juga berkata, perkara terbabit seharusnya difahami dan dikendalikan dengan mudah oleh Yang di-Pertua Negeri Sabah, Tun Juhar Mahiruddin.

“Pendirian kami mudah. Sekarang perkara ini telah dibawa ke mahkamah dan beliau (Juhar) yang juga bekas peguam seharusnya lebih arif untuk mengulas ini yang kini menjadi ‘sub-judice’.

“Saya rasa mereka berharap rakyat Sabah bodoh untuk memahami peristiwa yang menyebabkan pembubaran DUN Sabah berlaku, tanpa sebab yang sahih dan tidak masuk akal.

“Adakah mereka juga mengharapkan pertemuan antara Juhar dan Menteri Dalam Negeri, Datuk Seri Hamzah Zainuddin, Setiausaha Politik Perdana Menteri, Datuk Nardin Awang dan yang lain pada pagi 29 Julai lalu bagi memaklumkan kesediaan Musa untuk membawa 33 SD serta permintaan Juhar untuk melihat salinan asli SD tidak berlaku?

“Atau mungkin mereka juga mahu rakyat Sabah percaya sidang media yang diadakan Musa dan ADUN lain yang menyokong beliau pada petang 29 Julai yang disiarkan di semua saluran media adalah tidak penting?” katanya dalam satu kenyataan media yang dikeluarkan, hari ini.

Semalam, media melaporkan Setiausaha Sulit Yang di-Pertua Negeri Sabah, Abinan Asli mendedahkan Istana Negeri tidak menerima 33 SD dan permohonan dari Musa untuk berjumpa dengannya pada hari DUN Sabah dibubarkan.

Selain itu, dalam kenyataan media terbabit Jeffrey turut memperinci kronologi selepas pertemuan itu yang Juhar mencadangkan kepada ADUN Balung, Datuk Osman Jamal untuk membawa SD asli pada keesokan harinya.

“Tuan Yang Terutama berkata pada petang 29 Julai lepas bahawa waktu sudah agak lewat dan mencadangkan pada Osman yang mewakili 33 ADUN untuk membawa SD itu pada keesokan harinya.

“Kemudian, Osman pergi ke Istana Negeri bagi tujuan perjumpaan yang dijadualkan pada jam 9 pagi bertarikh 30 Julai untuk menyampaikan SD kepada beliau secara rasmi menerusi setiausaha sulit seperti yang dipersetujui pada malam sebelumnya.

“Adakah kebetulan pula (Ketua Menteri) Datuk Seri Mohd Shafie Apdal bertemu Tuan Yang Terutama bagi memohon pembubaran DUN (kerana menyedari beliau telah kehilangan pemerintahannya) beberapa minit sebelum ketibaan Osman yang mewakili 33 ADUN untuk mengemuka SD asli?

“Saya juga merasakan Abinan mahu rakyat Sabah percaya bahawa ia adalah satu amalan baik di bawah Perlembagaan Negeri Sabah, Tuan Yang Terutama menerima kunjungan Shafie pada lewat malam 29 Julai itu.

“Kemudian memberi Shafie perkara lain pada keesokan harinya tepat sebelum temu janji yang dijadualkan untuk bertemu Osman dan akhirnya memberikan persetujuannya untuk membubarkan DUN tanpa mempertimbang hak perlembagaan dan kedudukan 33 ADUN,” katanya.

Jeffrey berkata, Juhar seharusnya mencontohi tindakan Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah dalam menyelesaikan kemelut politik yang melanda negara awal tahun lalu.

“Sekurang-kurangnya, Tuan Yang Terutama seharusnya menemu bual 33 ADUN ini dan menghilangkan segala keraguan menerusinya jika ada sebarang unsur ugutan.

“Beliau juga seharusnya memberikan kami, 33 ADUN budi bicara seperti yang dilakukan Yang di-Pertuan Agong kepada 222 Ahli Parlimen semasa perebutan kuasa oleh Pakatan Harapan pada Mac lalu,” katanya.- BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Jalur Gemilang Dipasang Terbalik Di Tawau Undang Rasa Kurang Senang

TAWAU: Tindakan sebuah restoran di Jalan Chong Thien Vun, dekat Tawau, memasang Jalur Gemilang secara terbalik mengundang rasa kurang senang orang ramai sebelum tular di media sosial hari ini.

Kejadian itu disedari orang awam yang melalui kawasan berkenaan sebelum disebarkan di laman Facebook dan kumpulan aplikasi Whatsapp.

Berdasarkan gambar dikongsikan itu, bendera negeri Sabah dipasang dengan betul manakala Jalur Gemilang dipasang secara terbalik.

Penduduk, Roslan Jumadi, 32, yang kesal dan terkilan dengan sikap segelintir masyarakat yang masih tidak prihatin sehingga jalur gemilang dipasang atau digantung secara terbalik.

Menurutnya, setiap kali menjelang sambutan Hari Kebangsaan isu pemasangan bendera secara salah kerap berulang seolah-olah ia hanya perkara remeh.

“Perbuatan begini walaupun nampak kecil tapi ia menggambarkan sikap sebenar individu yang tiada semangat patriotisme dan cintakan bendera yang menjadi lambang kedaulatan negara,” katanya kepada Harian Metro di Tawau.

Sementara itu Ketua Polis Daerah Tawau ketika dihubungi berkata, hasil siasatan dijalankan mendapati pemasangan jalur gemilang secara terbalik itu tidak disengajakan.

“Pemasangan bendera itu dilakukan oleh pekerja restoran terbabit yang secara tidak sengaja terbalik.

“Bagaimanapun, pihak restoran sudah mengambil tindakan serta merta dengan membetulkan semula bendera pada kedudukan sebenar,” katanya sambil menasihat orang ramai menghentikan menyebarkan gambar itu yang boleh menggugat ketenteraman awam.- HMetro


Satu Maut, Dua Kereta Bertembung Di Tawau

TAWAU: Seorang lelaki maut selepas kenderaan Perodua Viva yang dipandunya merempuh sebuah kenderaan lain di Batu 5, Jalan Apas, di sini, semalam.

Dalam kejadian jam 4.30 petang itu, mangsa Mohammad Tyrone Salim, 44, disahkan maut ketika mendapatkan rawatan di Hospital Besar Tawau.

Terdahulu, mangsa bersama adik lelakinya, 43, dalam perjalanan dari arah bandar menuju ke Batu 6.

Bagaimanapun, sebuah kenderaan Perodua Axia yang dinaiki empat sekeluarga keluar dari simpang ke jalan utama sebelum didakwa masuk ke lorong kanan secara meluru.

Tindakan pemandu lelaki berumur 43 tahun itu menyebabkan mangsa yang berada di lorong kanan ketika itu, tidak sempat memberhentikan kenderaannya menyebabkan rempuhan berlaku.

Ketua Polis Daerah Tawau Asisten Komisioner Peter Umbuas, mengesahkan perkara itu ketika dihubungi wartawan, hari ini.

“Hasil siasatan mendapati mangsa cuba memberhentikan kenderaannya sejauh 20 meter, namun gagal mengelak dan terus merempuh kenderaan Perodua Axia.

“Akibat kemalangan itu, mangsa mengalami kecederaan dan dihantar ke Unit Kecemasan Hospital Besar Tawau,” katanya.

Bagaimanapun, mangsa disahkan meninggal dunia disebabkan kegagalan jantung berfungsi akibat kekurangan darah.

Tambah Peter, lima individu lain termasuk adik mangsa, pemandu Perodua Axia, isteri dan dua anaknya berumur enam hingga 36 tahun tidak mengalami sebarang kecederaan.

“Siasatan awal mendapati kedua-dua pemandu berkenaan tidak berada dibawah pengaruh alkohol ketika kejadian.

“Kes disiasat mengikut Seksyen 41 (1) Akta Pengangkutan Jalan 1987,” katanya.


Radhi OAG Lafaz Cerai Mac Lalu – Isteri

Desas desus mengenai pergolakan rumah tangga vokalis kumpulan OAG, Radhi akhirnya terjawab apabila isterinya, Nur Shahira Ayu Zahiri mengesahkan penyanyi itu sudah pun melafazkan talak terhadapnya pada 25 Mac lalu.

Mereka juga sebenarnya sudah lama tidak tinggal sebumbung dan Ayu juga tidak pasti apakah tujuan sebenar Radhi memuat naik gambar lama mereka berdua di media sosial.

Bagaimanapun, Ayu enggan mendedahkan punca perceraian mereka dan memaklumkan dia dan bekas suami masih lagi berhubung dengan baik demi anak-anak.

Radhi sudah melafazkan cerai terhadap saya pada 25 Mac lalu. Malah, lafaz cerai akan disahkan menerusi prosiding di mahkamah dalam masa terdekat. Jujurnya, saya tidak mahu membuka mulut mengenai status perkahwinan kami, namun ramai yang bertanya kerana Radhi banyak memuat naik gambar lama saya dan dirinya. Malah, ada juga yang keliru sama ada saya masih berhijab gara-gara gambar berkenaan.

Kami juga sudah lama tidak tinggal sebumbung, namun masih berkomunikasi dengan baik demi anak-anak. Begitupun, biarlah punca perpisahan tidak dikongsikan kepada umum kerana ia bersifat terlalu peribadi.

Radhi dan Ayu mendirikan rumah tangga pada 14 April 2014 dan dikurniakan sepasang cahaya mata iaitu Nur Aisyah dan Muhammad.


TUDM Bantu Hantar Makanan Sumbangan NGO Ke Tawau

KUALA LUMPUR: Tentera Udara Diraja Malaysia (TUDM) hari ini, melaksanakan misi penghantaran bekalan makanan hasil sumbangan pertubuhan bukan kerajaan (NGO) untuk penduduk yang terkesan akibat pandemik COVID-19 di Tawau, Sabah.

TUDM dalam kenyataan hari ini memaklumkan pesawat angkut jenis A400 TUDM berlepas dari Pangkalan Udara Subang bersama kotak barangan makanan sumbangan Yayasan Ikhlas, pada jam 7 pagi tadi.

Pesawat dikendalikan Mejar Khairul Ikhmal selaku juruterbang dan dibantu Kapten Muhd Izwan selaku pembantu juruterbang bersama dua kru penerbangan.

“Barangan makanan itu untuk diagihkan kepada golongan yang memerlukan di sekitar Sabah yang terkesan akibat kemiskinan dan pandemik COVID-19.

“Barang makanan merangkumi beras, bihun, minyak masak, tepung gandum, gula, biskut dan makanan dalam tin diisi dalam 37 kotak dengan anggaran berat keseluruhan 665 kilogram (KG),” katanya.

Menurut kenyataan itu, ini adalah kali kedua pesawat TUDM melaksanakan bantuan penghantaran untuk penduduk Sabah yang terjejas akibat COVID-19 bulan ini dengan kali pertama pada 11 Februari lalu. – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


COVID-19: 1,294 Kes Baharu, 5 Kematian Hari Ini

PUTRAJAYA: Sebanyak 1,294 kes baharu positif COVID-19 dilaporkan hari ini, menjadikan jumlah kumulatif di negara ini kepada 347,972 kes.

Ketua Pengarah Kesihatan, Tan Sri Dr Noor Hisham Abdullah, berkata Selangor kembali mencatat kes harian tertinggi dengan 455 kes baharu.

Katanya, dua negeri lagi yang mencatat kes tinggi ialah Sarawak dengan 217 kes dan Pulau Pinang dengan 139 kes.

“Turut mencatat pertambahan kes hari ini ialah Johor (103), Kuala Lumpur (88), Kelantan (66), Sabah (63), Pahang (57) dan Negeri Sembilan (31).

“Selain itu, Melaka (22), Kedah (21), Perak (14), Terengganu (lapan), Putrajaya (lima), Labuan (empat) dan Perlis (satu),” katanya menerusi ciapan di Twitter, hari ini.


Covid-19: Kes Harian Sabah Bawah 1,000

KOTA KINABALU: Situasi Covid-19 di Sabah nampaknya semakin stabil, apabila negeri itu merekodkan 796 jangkitan baharu dalam tempoh 24 jam lalu – kali pertama kes di bawah aras 1,000 sejak 4 Feb.

Menteri Kerajaan Tempatan dan Perumahan negeri, Masidi Manjun berkata kes hari ini 380 lebih rendah berbanding semalam.

Masidi yang juga jurucakap Covid-19 negeri berkata, 97.86% atau 779 kes hari ini meliputi Kategori 1 dan 2.

Hanya tiga kes Kategori 3 dikesan, manakala 10 bagi Kategori 4, dan empat bagi Kategori 5, tambahnya.

“Sebanyak 15 daerah menunjukkan penurunan jangkitan yang signifikan, termasuk Kota Kinabalu, Penampang, Tenom dan Tuaran,” katanya dalam laporan awal Covid-19 hari ini.

Katanya, tiga kluster juga diisytiharkan selesai hari ini, termasuk dua di institusi pendidikan iaitu Kluster Jalan Taman Beringin di Kota Marudu dan Kluster Madai Dua di Kunak.

Kluster ketiga pula adalah kluster komuniti di Kampung Weston, Beaufort.

Bagaimanapun, katanya, 26 kluster masih aktif di Sabah.

Walaupun bilangan kes menunjukkan penurunan signifikan, beliau tetap menasihatkan orang ramai berjaga-jaga dan mematuhi SOP memandangkan jangkitan sporadik atau komuniti tetap tinggi, malah merangkumi 65% keseluruhan kes hari ini.


Tunggakan Gaji Lima Bulan Pemain Sabah Berjumlah RM6 Juta Dilangsaikan Sebelum Krismas – Peter Anthony

KENINGAU, 8 Dis  — Gaji pemain skuad badak yang tertunggak lima bulan akan dibayar sebelum perayaan Krismas ini, kata Presiden Persatuan Bolasepak Sabah (Safa) Datuk Peter Anthony hari ini.

Katanya Safa akan melangsaikan kesemua tunggakan pelbagai kepada pemain yang dianggarkan berjumlah RM6 juta.

“Ia termasuk gaji pemain, cukai pendapatan, caruman ke Pertubuhan Keselamatan Sosial (Perkeso) dan Kumpulan Wang Simpanan Pekerja (KWSP).

“Kita akan selesaikan perkara ini (hutang) demi untuk martabat negeri ini (Sabah),” katanya kepada pemberita ketika ditemui selepas Majlis Perasmian Liga Bolasepak Kadazandusun dan Murut (KDM) Malaysia di sini.

Liga itu dianjurkan bersama Pertubuhan KDM Malaysia dan Kementerian Belia dan Sukan Sabah, yang disertai 32 pasukan dari seluruh negeri.

Peter, yang juga Menteri Pembangunan Infrastruktur Sabah, berkata beliau akan mengadakan satu mesyuarat dalam masa terdekat untuk tujuan mencari mekanisme penambahbaikan pengurusan persatuan itu.

Beliau juga berkata akan mencari kaedah terbaik untuk menganjak status pasukan Sabah dari Liga Premier ke Liga Super dalam Liga Bola Sepak Malaysia.

Selain itu, beliau juga akan memberi keutamaan kepada pemain tempatan untuk beraksi dalam permainan di peringkat negeri mahupun kebangsaan, serta akan memastikan wujud lebih ramai pemain pelapis di negeri ini. -BERNAMA


PKP Di Seluruh Negara Kecuali Sarawak

KUALA LUMPUR: Kerajaan memutuskan untuk melaksanakan Perintah Kawalan Pergerakan (PKP) selama 14 hari di enam negeri berkuat kuasa jam 12.01 tengah malam 22 Januari hingga 4 Februari.

Menteri Kanan (Keselamatan), Datuk Seri Ismail Sabri Yaakob berkata, enam negeri terbabit ialah Kedah, Perak, Negeri Sembilan, Pahang, Terengganu dan Perlis.

“Kerajaan sebelum ini mengenakan Perintah Kawalan Pergerakan Bersyarat (PKPB) dan Perintah Kawalan Pergerakan Pemulihan (PKPP) di negeri-negeri terbabit.

“Bagaimanapun berdasarkan nasihat dan penilaian risiko oleh Kementerian Kesihatan Malaysia (KKM), mesyuarat bersetuju melaksanakan Perintah Kawalan Pergerakan (PKP) di negeri-negeri terbabit,” katanya pada sidang media, hari ini.

Ismail Sabri berkata, status terkini di Kedah menunjukkan berlaku peningkatan kes menerusi beberapa kluster di dalam komuniti.

“Di Perak, KKM mengesahkan lapan dari 12 daerah perak merekodkan lebih dari 40 kes selain selain terdapat kes bertaburan hasil saringan daripada kontak rapat.

“Di Negeri Sembilan, KKM mengesahkan purata kes positif Covid-19 adalah melebihi 140 kes,” katanya.

Menurutnya, Pahang pula berpotensi berlaku peningkatan kes menerusi saringan yang dijalankan.

“Terengganu pula secara keseluruhan mencatatkan 875 kes dan disahkan mempunyai penularan tempatan yang tinggi.

“Bagi Perlis, KKM mengesahkan terdapat jangkitan dalam komuniti dan daerah Kangar kini menjadi zon merah,” katanya.

Katanya, sehubungan dengan itu atas nasihat dan penilaian risiko semua enam negeri terbabit dikenakan PKP bermula 22 Januari sehingga 4 Februari ini.

“Ini bermakna seluruh negara berada dalam PKP kecuali Sarawak,” katanya. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


“Bukan geli…” – Makanan tradisi ambuyat ‘macam telan kahak’, Instafamous jawab kecaman

GARA-gara menghasilkan video mengenai makanan tradisi Brunei dengan menggambarkan ia ‘seperti kahak’, seorang Instafamous yang sebelum ini tular kerana sering membuat kejutan terhadap pasangannya teruk dikecam.

Ia turut membangkitkan kemarahan orang ramai kerana makanan yang dinamakan ‘ambuyat’ itu juga sangat sinonim dengan masyarakat di Sabah dan Sarawak termasuk Labuan.

Ambuyat sejenis makanan tradisional bagi kaum Brunei dan Bisaya, malah hidangan yang diperbuat daripada sagu rumbia ini turut dijadikan sajian utama selepas nasi.

“Ambuyat challenge (cabaran). Ini ambuyat… macam telan kahak,” kata Hafiz Mahamad menerusi video yang dimuat naik di akaun Instagramnya pada Isnin.

Video yang tular itu menunjukkan isteri Hafiz, Nursyafiqah Aina Abdul Wahab dicabar memakan ambuyat tetapi mengalami kesukaran untuk menelannya kerana saiz makanan itu terlalu besar, dan segelintir netizen melihat seolah-olah isterinya itu geli memakannya.

Hafiz, yang merupakan seorang usahawan memberitahu dia tiada niat untuk menghina makanan tradisi, mahupun mana-mana kaum dan bangsa.

Sebaliknya, pemuda berusia 25 tahun itu membuat video tersebut bagi memperkenalkan makanan tradisi Brunei kepada masyarakat secara umumnya.

“Saya tak kata ambuyat tu macam kahak, tapi sebenarnya saya minta Aina untuk makan ambuyat tu seperti menelan kahak.

“Ambuyat yang dia makan masa tu agak besar jadi sukar untuk masuk ke dalam mulut. Kalau siapa yang tengok video tu, Aina kemudian makan ambuyat yang bersaiz lebih kecil,” katanya kepada mStar Online.

Hafiz turut menafikan tanggapan netizen mengenai tindakannya itu seolah-olah mahu memaksa isterinya yang sedang hamil trimester kedua makan.

Menurutnya, ia bukan kali pertama isterinya makan sajian tersebut kerana dia telah menikmatinya bersama ikan pada tahun lalu.

“Reaksi Aina di dalam video tu bukan sebab geli tetapi sebab ia besar sangat. Lagipun kali ini Aina makan bersama tempoyak.

“Aina pula tak biasa makan tempoyak jadi dia sukar untuk makan ambuyat walaupun ia bersaiz kecil,” katanya sambil menambah mereka menikmati sajian itu di sebuah restoran di Brunei sewaktu kunjungan mereka selama dua hari di negara jiran itu untuk pelancaran produk.

Hafiz bagaimanapun tidak menyalahkan seratus-peratus mereka yang mengecamnya kerana setiap perkongsian di laman sosial akan memberikan pelbagai pandangan dan pendapat yang berbeza.

Mengenai video tersebut, dia menjelaskan bahawa ia dirakamkan bagi melihat reaksi isterinya merasai makanan tradisi itu kerana selama ini laman sosialnya lebih banyak berkongsi momen-momen mereka sebagai suami isteri.

“Kalau ada yang salah faham daripada video tersebut, saya minta maaf. Saya tiada niat untuk menghina makanan tradisi itu, sebaliknya mahu memperkenalkannya kepada orang ramai.

“Bila kita posting memang macam-macam pendapat orang. Tapi kalau orang nak kecam saya, masih lagi boleh terima tapi jangan membabitkan Aina isteri saya, keluarga saya termasuk anak yang dikandung Aina,” ujar Hafiz.Kredit mstar online.

Antara komen netizen : Sya Azmerollah – Emm .. Come on laa.. Jika tak mampu telan or makan skalipun respek la sikit makanan budaya org lain .. Jgn la disamakan dgn bnde yg tak sepatutnye. Kne igt ape yg kita buat ade yg memerhati .. Kita tk makan tapi ade org lain yg boleh makan .. Ayoyoo..

Nieza Ilmekza – Tak baik laa diorang ni… Saya kerap makan Ambuyat ketika menetap di Sabah dulu. Okay je. Padahal saya asal Semenanjung. Sekarang pun masih ke sana.My maya sj – Tak semua org ble telan ambuyat w/pn dia mng dilahirkn dlm klrga yg biasa mkn ambuyat lgpn ambuyat yg Hafiz suruh isteri dia telan 2 mng bsr sgt. Jgn samakn yg biasa mkn dgn yg br prnh rsa n nk mncuba. Lg mng x elok samakn cra telan 2 cm telan kahak..mknn 2.ambuyat ni mng sdp jk kna dgn kuahnya & cra pnyediaannya.Roenna George – Aku slalu makan linut@ambuyat ni tapi xpnh pulak rasa mcm kahak.dia mcm nasi lah kalo kau makan nasi kosong mana da rasa.sama juga dgn ambuyat,kau makan dgn lauk pauk.tapi kalo kami kaum bidayuh makan linut ni dgn sup tempoyak campur sambal belacan.


24 Pelajar Politeknik Sandakan Dijangkiti COVID-19

KOTA KINABALU: Seramai 24 Politeknik Sandakan dijangkiti COVID-19, sekali gus mencetuskan Kluster Sungai Batang di Sabah, semalam.

Jurucakap perkembangan harian COVID-19 Sabah, Datuk Masidi Manjun berkata, kluster itu tercetus selepas seorang pelajar lelaki 19 tahun, bergejala demam dan batuk sejak 12 November lalu disahkan positif COVID-19.

“Saringan kontak rapat terhadap 29 pelajar serta dua orang kakitangan seterusnya mendapati 24 kes positif termasuk 11 kes baharu dalam kalangan pelajar asrama institusi berkenaan,” katanya dalam satu kenyataan media, semalam.

Masidi yang juga dan Menteri Kerajaan Tempatan dan Perumahan negeri berkata, jumlah kes harian COVID-19 semalam kekal mencatatkan sebanyak tiga angka.

“Berdasarkan laporan Jabatan Kesihatan Sabah (JKNS), jumlah kes positif baharu COVID-19 pada hari ini (semalam) adalah sebanyak 467 kes, menjadikan jumlah kumulatif sebanyak 233,700 kes.

“Sebanyak tujuh kes kematian dilaporkan hari ini iaitu empat kes di Kota Kinabalu manakala masing-masing satu kes di Kudat, Tuaran dan Lahad Datu.

“Bilangan pesakit COVID-19 sembuh ialah 464 orang menjadikan jumlah kumulatif 223,313 orang.

“Seramai 1,447 pesakit menerima rawatan iaitu 623 orang di hospital, 797 orang di Pusat Kuarantin dan Rawatan Berisiko Rendah (PKRC) Awam, 24 orang di Pusat Tahanan Sementara (PTS) dan tiga orang di fasiliti swasta,” katanya. – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Fadil Marsus Antara Ketua Polis Terbaik Di Sabah

TAWAU: Bekas Ketua Polis Tawau, Asisten Komisioner Fadil Marsus disifatkan sebagai antara Ketua Polis terbaik di Sabah.

Timbalan Pesuruhjaya Polis Sabah, Datuk Zaini Jass berkata, kenaikan pangkat daripada Asisten Komisioner kepada Senior Asisten Komisioner yang disandang Fadil adalah kejayaan cemerlang dirinya mentadbir daerah ini dalam membanteras jenayah.

“Tahniah atas kenaikan pangkat yang diterima. Ini adalah peralihan pucuk pimpinan di Tawau. Fadil adalah antara Ketua Polis terbaik di Sabah. Saya mewakili kontinjen Sabah berasa bangga dengan kenaikan pangkat beliau.

“Walaupun saya tahu banyak cabaran di Tawau tetapi bagi saya ia adalah satu peluang. Fadil sudah tinggalkan legasi kecemerlangan di Sabah jadi kepada Pemangku Ketua Polis Tawau teruskan kejayaan tersebut,” katanya dalam sidang media di Bilik Mesyuarat IPD Tawau di sini hari ini.

Beliau berkata demikian selepas menyaksikan serah terima tugas antara Asisten Komisioner Fadil Marsus kepada Superitendan dan Noorazizulkifli Mansor selaku Pemangku Ketua Polis Tawau.

Fadil akan melapor diri pada 11 April ini sebagai Ketua Penolong Pengarah (D7C) Anti Pemerdagangan Orang/Penyeludupan Migran Jabatan Siasatan Jenayah di Ibu Pejabat Polis Bukit Aman.

Sementara itu, Fadil berkata, bertugas di tanah kelahiran sendiri adalah salah satu cabaran buat dirinya.

“Begitu banyak cabaran bertugas di kampung sendiri. Lebih tiga tahun saya bertugas di Tawau dan Alhamdulillah saya mendapat kerjasama daripada masyarakat Tawau dan warga IPD.

“Saya memohon ampun dan maaf jika saya dan keluarga ada melakukan kesalahan. Saya juga doakan kesejahteraan masyarakat dan semuanya tidak akan berakhir di sini, teruskan perjuangan,” katanya. – SabahNewsToday


Bila Bangunan Baharu Hospital Tawau Akan Siap? JKR Perlu Jelaskan

TAWAU: Apa sudah jadi dengan pembinaan bangunan baharu Hospital Tawau yang bernilai RM223 juta ketika projek itu dilancarkan pada tahun 2017?

Itu persoalan dilontarkan Ketua UMNO Bahagian Tawau, Ghazalie Ansing kepada Jabatan Kerja Raya (JKR) sebagai agensi pelaksana projek kemudahan asas rakyat itu.

Ghazalie berkata, projek tersebut sepatutnya siap pada Mei 2020, namun gagal menyebabkan kerajaan memberi lanjutan tempoh sehingga April ini kepada kontraktor terlibat tetapi berdasarkan perkembangan semasa, rakyat Tawau nampaknya perlu menunggu lebih lama lagi.

“JKR perlu bertanggungjawab menjelaskan punca kelewatan tersebut dan mengambil apa sahaja langkah yang perlu untuk menyegerakan penyiapan banguan itu demi kemudahan kesihatan rakyat Tawau.

“Bangunan baharu itu sepatutnya menaik taraf kemudahan sedia ada Hospital Tawau dan mengurangkan kesesakan kerana pelbagai kemudahan tambahan dibuat di situ,” katanya dalam satu kenyataan hari ini.

Ghazalie berkata, mengikut perancangan, bangunan baharu itu akan dilengkapi dengan 154 katil termasuk 10 katil unit rawatan rapi (ICU), 30 tambahan mesin dialisis serta enam bilik bedah.

Tegasnya, ketika ini jumlah pesakit di Hospital Tawau sudah berada di tahap maksimum sejak beberapa tahun lalu menyebabkan projek itu dinaik taraf tetapi tiada tanda-tanda penyiapannya akan disegerakan.

“Saya menerima laporan bahawa pesakit dialisis yang paling terkesan kerana kemudahan mesin dialisis di bangunan lama tidak mencukupi, justeru penambahan 30 unit di banguan baharu itu sepatutnya memberikan harapan kepada mereka yang berada dalam senarai menunggu.

“JKR sepatutnya tahu masalah ini dan mendesak kontraktor melakukan kerja-kerja dengan berkesan bukannya berlembut sehingga akhirnya rakyat Tawau yang menderita,” tegasnya.

Tambahnya, dalam keadaan pandemik Covid-19 yang melanda sekarang, bangunan baharu itu sepatutnya mampu meningkatkan keupayaan pihak hospital untuk merawat pesakit.

“Rakyat Tawau tidak boleh menunggu lebih lama lagi sebelum bangunan baharu itu disiapkan kerana kemudahan kesihatan yang terbaik adalah perkara asas yang perlu disediakan kerajaan.

“Tiada guna kita mendengar keluh kesah rakyat, melancarkan projek bernilai ratusan juta ringgit tetapi gagal disiapkan mengikut tempoh ditetapkan,” tegas Ghazalie.

Pada masa sama, Ghazalie turut mempersoalkan langkah-langkah yang telah diambil JKR untuk menyelesaikan masalah bekalan air yang melanda beberapa penempatan di Tawau yang telah berlarutan selama beberapa tahun.

“Bandar Seri Indah (BSI) contohnya dibangunkan sebagai mercu tanda baharu Tawau tetapi pembangunan yang ada tidak selari dengan kemudahan bekalan air, malah bekalan selalu terputus dan jika ada, tekanan air terlalu rendah.

“Masalah air menyebabkan BSI menjadi bandar yang sunyi dan tiada kerancakkan ekonomi di situ disebabkan orang ramai tidak mahu tinggal di kawasan yang tiada bekalan air bersih,” tambahnya. BorneoToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Penjara Kepayan Disanitasi

KOTA KINABALU: Seramai 24 anggota Bomba dan Penyelamat dari Pasukan Khas Bahan Kimia Berbahaya (Hazmat) menjalankan sanitasi awam di Jabatan Penjara Sabah di Penjara Kepayan, di sini, hari ini.

Ketua Jabatan Bomba dan Penyelamat Malaysia Zon I Kota Kinabalu Penguasa Kanan Bomba Hamsa Isnurdini berkata, operasi sanitasi awam itu dijalankan anggota dari Balai Bomba dan Penyelamat (BBP) kota Kinabalu termasuk pasukan Hazmat, jam 9.40 pagi.

Katanya, operasi sanitasi membabitkan tiga kawasan dengan menggunakan cecair sodium hypoclorite untuk membasmi kuman.

“Antara kawasan yang dijalankan sanitasi awam iaitu Ibu Pejabat Penjara, penjara wanita dan lelaki.

“Setakat ini, operasi sanitasi berkenaan masih giat dilakukan sehingga selesai,” katanya ketika dihubungi, hari ini.

Sementara itu, Hamsa berkata, operasi sanitasi awam akan turut dilakukan di kuarters penjara.

Perintah Kawalan Pergerakan Diperketatkan (PKPD) dikuatkuasakan di Penjara Kepayan 21 Oktober lalu dan sehingga semalam sebanyak 439 kes penularan Covid-19 daripada Kluster Penjara Kepayan. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


MKN Sabah hantar balik 192 PATI warganegara Filipina

SANDAKAN, 7 Mei – Majlis Keselamatan Negara (MKN), Negeri Sabah terus melaksanakan proses penghantaran pulang Pendatang Asing Tanpa Izin (PATI) ke negara asal dan hari ini membabitkan 192 tahanan warganegara Filipina melalui Pelabuhan Sandakan ke Zamboanga Filipina.

Pengarahnya Sh. Sitti Saleha Habib Yussof berkata daripada  jumlah tersebut 156 adalah lelaki dewasa, 29 perempuan dewasa dan  tujuh  kanak-kanak.

PATI yang dihantar balik itu berumur di antara setahun hingga 70 tahun, katanya dalam satu kenyataan di sini.

Menurutnya pada Khamis ini, MKN Negeri Sabah akan menghantar pulang seramai 106 tahanan warganegara Indonesia melalui Pelabuhan Tawau ke Nunukan, Indonesia.

Beliau berkata proses penghantaran balik PATI ke negara asal mereka adalah merupakan komitmen berterusan kerajaan dalam menangani masalah kemasukan PATI ke negeri ini.

Katanya selain melaksanakan pengusiran PATI, kerajaan juga telah mengambil tindakan yang proaktif di dalam usaha mengesan dan menangkap PATI.

Ini dilakukan menerusi pelbagai operasi bersepadu yang dikelolakan oleh MKN, Jabatan Imigresen, Polis, Kawasan Keselamatan Khas Pantai Timur Sabah (ESSCom) dan Agensi Penguatkuasaan Maritim Malaysia (APMM).

Sh. Sitti Saleha berkata jumlah PATI diusir dan termasuk yang pulang secara sukarela sejak 1990 hingga hari ini telah mencecah seramai 582,139 orang.

Jumlah PATI yang telah diusir pada tahun lepas adalah seramai 13,479 orang, manakala pengusiran PATI ke negara asal yang dikendalikan oleh MKN Negeri Sabah sejak Januari hingga hari ini adalah seramai 4,638 orang, katanya.

Beliau berkata ini termasuk 90 PATI yang diusir melalui lapangan terbang ke negara asal oleh Jabatan Imigresen.


Sultan Pahang dipilih Agong Ke-16, Sultan Perak kekal timbalan

KUALA LUMPUR: Sultan Pahang, Al-Sultan Abdullah Ri’ayatuddin Al-Mustafa Billah Shah Ibni Sultan Haji Ahmad Shah Al Musta’in Billah Shah, hari ini dipilih sebagai Yang di-Pertuan Agong yang baharu bagi tempoh lima tahun berkuat kuasa 31 Januari 2019.

Pemilihan Seri Paduka Baginda dibuat pada Mesyuarat Majlis Raja-Raja ke-251 (Khas) di Istana Negara hari ini.

Baginda menggantikan Sultan Muhammad V yang meletak jawatan sebagai Yang di-Pertuan Agong ke-15 berkuatkuasa 6 Januari lalu selepas memegang tampuk pemerintahan negara sejak 13 Disember 2016.

Mesyuarat terbabit turut memilih Sultan Perak, Sultan Nazrin Muizzuddin Shah, sebagai Timbalan Yang di-Pertuan Agong bagi tempoh sama, menurut kenyataan Penyimpan Mohor Besar Raja-Raja, Tan Sri Syed Danial Syed Ahmad, hari ini.

Sultan Perak dipilih sebagai Timbalan Yang di-Pertuan Agong – Penyimpan Mohor Besar Raja-Raja. – Foto BERNAMA

Mesyuarat Khas Majlis Raja-Raja, yang dipengerusikan oleh Sultan Terengganu, Sultan Mizan Zainal Abidin, dihadiri oleh kesemua Sultan dan Raja Melayu kecuali Kelantan.

Kenyataan itu menyebut, menurut peruntukan Paragraf 3, Bahagian Pertama Jadual Ketiga Perlembagaan, keputusan Majlis Raja-Raja sudah dikemukakan kepada kedua-dua Dewan Parlimen.

“Perdana Menteri juga telah dimaklumkan,” kata Syed Danial.

Penyimpan Mohor Besar Raja-Raja dalam kenyataan pada 7 Januari berkata Majlis Raja-Raja memutuskan istiadat melafaz sumpah jawatan dan menandatangani surat memegang jawatan Yang di-Pertuan Agong baharu dan Timbalan Yang di-Pertuan Agong ditetapkan pada 31 Januari ini. – BERNAMA


Azmin Ali Perlu Faham Undang-Undang – VK Liew

SANDAKAN: Ahli Parlimen Batu Sapi, Datuk Liew Vui Keong (gambar) berpendapat Menteri Perdagangan Antarabangsa dan Industri, Datuk Seri Mohamed Azmin Ali telah mengeluarkan kenyataan salah daripada segi undang-undang apabila mengatakan negeri-negeri terutama Sabah boleh dikenakan tindakan undang-undang sekiranya tidak melaksanakan Perintah Kawalan Pergerakan Bersyarat (PKPB) yang telah diumumkan oleh Perdana Menteri, Tan Sri Muhyiddin Yassin, baru-baru ini.

Bekas Menteri di Jabatan Perdana Menteri (Undang-Undang) tersebut, berkata menteri berkenaan perlu faham undang-undang sebelum mengatakan sesuatu yang boleh mengelirukan rakyat.

Dalam satu video langsung yang dimuatnaik di laman Facebook pada Selasa, Liew berkata di bawah Senarai Bersama (concurrent list) iaitu bawah jadual ke-9 Perlembagaan Persekutuan jelas menyatakan kerajaan negeri-negeri mempunyai kuasa bersama dalam perkara kesihatan awam dan pencegahan penyakit.

“Ini bermakna negeri Sabah ada locus standi dan berkuasa untuk tidak mengikut pengumuman yang telah dibuat oleh pihak Kerajaan Perikatan Nasional (PN) ini,” jelasnya.

Mengulas lanjut, Liew mendakwa bahawa pada masa sama kenyataan Menteri Pertahanan, Datuk Seri Ismail Sabri juga turut bercanggah dengan Perdana Menteri apabila mengatakan Perintah Kawalan Pergerakan (PKP) ke-4 terbatal susulan permulaan PKPB.

Menurut Liew, kenyataan sedemikian tidak pernah dibuat oleh Perdana Menteri semasa ia mengumumkannya pada 1 Mei 2020.

“Perdana Menteri tidak ada kata PKP4 ini terbatal. Ini bermakna PKP ini akan terus berkuatkuasa hingga 12 Mei depan.

“Kita dapat lihat Kerajaan PN – GPS ini telah gagal mencegah dan mengawal wabak dengan baik, menteri-menteri yang masuk dari belakang pintu ini bolehlah keluar dari pintu belakang juga dan memberi ruang kepada menteri yang lebih cekap dan sesuai untuk menerajui jawatan mereka,” katanya.

Dalam pada itu, Liew mendakwa mereka juga tidak faham bahawa Akta Pencegahan dan Pengawalan Penyakit Berjangkit 1988 yang lebih dikenali sebagai Akta 342 ini adalah bagi mencegah dan mengawal penyakit berjangkit supaya kesihatan dan keselamatan rakyat terjaga.

Katanya, keputusan membuka sektor ekonomi pada 4 Mei lepas menerima banyak bantahan kerana kerajaan sedia ada tidak mencegah dan mengawal wabak Covid-19 tetapi tergesa-gesa membuat keputusan yang tidak wajar itu.

“Saya rasa lebih baik mereka letak jawatan dan beri tanggungjawab berkenaan kepada mereka yang mampu dan berkelayakan. “Jangan sesekali mempermainkan nasib dan nyawa rakyat,” tegasnya. – Harian Ekspres


Undang-Undang Baharu COVID-19 Mirip Seperti Di New Zealand & Singapura

KUALA LUMPUR: Rang Undang-undang COVID-19 (Langkah Sementara) dirancang kerajaan hampir sama dengan yang dilaksana dan diumumkan di negara seperti New Zealand dan Singapura.

Menteri Kewangan, Tengku Datuk Seri Zafrul Abdul Aziz, berkata undang-undang baharu untuk diperkenalkan tidak lama lagi itu, akan dibincangkan di Kabinet dan dibawa ke Parlimen tidak lama lagi.

“Ini adalah langkah pelepasan sementara yang bertujuan membantu rakyat Malaysia,” katanya dalam program ‘Money Matters’ terbitan TV3 hari ini.

Mengulas kemungkinan melanjutkan moratorium pinjaman yang berakhir 30 September ini, beliau menasihatkan bank dan pelanggan berbincang antara satu sama lain.

Sebagai bekas ketua pegawai eksekutif bank, beliau sedia maklum mengenai cabaran dihadapi bank, namun turut sedar rakyat dan perusahaan kecil dan sederhana (PKS) berdepan masalah tersendiri seperti gangguan aliran tunai dan pengangguran.

“Saya berpendapat penting untuk bank melihat segmen masyarakat dan PKS yang masih memerlukan sokongan dan membantu menstruktur semula pinjaman mereka. Mereka perlu memberi bantuan sebanyak mungkin kepada kumpulan ini,” katanya.

Tengku Zafrul menegaskan Malaysia tidak mengalami krisis kewangan pada masa ini berikutan bank-bank adalah lebih kukuh berbanding situasi dihadapi semasa krisis kewangan 2008-2009, khususnya dengan penampan modal tinggi berjumlah RM121 bilion.

Sementara itu, beliau berkata antara sektor terjejas teruk akibat pandemik COVID-19 adalah industri pelancongan yang menjadi sektor pertama menerima impak itu dan dijangka yang terakhir untuk pulih.

Beliau berkata pelancongan domestik kunci kepada pemulihan jangka pendek industri berikutan Malaysia belum membuka sempadannya.

Tengku Zafrul turut menggesa operator pelancongan agar mematuhi prosedur operasi standard (SOP) yang ketat untuk mengembalikan keyakinan pengunjung dan sektor pelancongan domestik dapat dirancakkan kembali.

Mengenai industri penerbangan dan sama ada kerajaan akan menyelamatkan syarikat penerbangan dalam keadaan mencabar ini, beliau berkata penting untuk syarikat penerbangan mencari penyelesaian komersial.

“Saya tidak yakin (dengan cara) menyelamatkan pemegang saham, dan tiada satu pihak pun dalam kalangan mereka yang minta untuk diselamatkan.

“Kita mungkin mencari jalan untuk membantu syarikat supaya mereka boleh kekal bertahan dan pekerjaan dapat diteruskan.

“Setakat ini, tiada permintaan daripada mana-mana syarikat penerbangan untuk kerajaan memberikan suntikan pembiayaan langsung,” katanya.– BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Janji Tak Serupa Bikin, Tikam Belakang, DAP-Amanah Tolak Kerjasama Muhyiddin

KUALA LUMPUR : Parti komponen Pakatan Harapan (PH) menolak sebarang kerjasama dengan Muhyiddin Yassin ekoran pengkhianatan yang dilakukan Pengerusi Perikatan Nasional (PN) itu menyebabkan kerajaan PH hanya bertahan selama 22 bulan.

Memetik laporan Minggu Malaysia, Pengerusi DAP Lim Guan Eng berkata tiada peluang kedua bagi Presiden Bersatu itu susulan tindakan tikam belakang serta mengkhianati gabungan kerjasama ketika itu, yang menjejaskan kepercayaan terhadap Muhyiddin.

“Pasti tidak akan kerjasama, mana boleh percaya dengan dia lagi? Kita tidak yakin kerana dia janji ‘tidak serupa bikin,” katanya.

Lim turut menafikan akan mengadakan pertemuan dengan Muhyiddin dalam tempoh terdekat.

Kelmarin, Pengerusi Pejuang Dr Mahathir Mohamad mendakwa, Muhyiddin meminta sokongannya dalam usaha untuk menjadi Perdana Menteri sekali lagi.

Mahathir menegaskan beliau tidak bersetuju dengan permintaan itu kerana Muhyiddin menjadi punca beliau tidak menjadi Perdana Menteri.

Sementara itu, Presiden Warisan Shafie Apdal pula mendedahkan, Muhyiddin menghubunginya, dipercayai bagi membentuk kerjasama baharu menjelang Pilihan Raya Umum Ke-15 (PRU15).

Bagaimanapun, beliau sudah memberikan kata putus menolak permintaan tersebut selepas apa yang berlaku sebelum ini.

Dalam pada itu, Presiden Amanah, Mohamad Sabu ketika dihubungi berkata, pihaknya tidak pernah mengadakan sebarang pertemuan dengan Muhyiddin.

“Tak ada, saya tidak pernah jumpa. Dan dalam PH, kita belum bincang. Saya sendiri tidak mahu buat keputusan sebab ia mesti melalui gabungan parti, dan bukannya individu,” jelas beliau. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Naik taraf Kem Pengakap Tiku Tawau akan dibincangkan di kementerian

TAWAU, 24 Mac – Usaha menaik taraf Kem Pengakap Tiku di sini, akan dibawa ke peringkat  Kementerian Belia dan Sukan Sabah untuk perbincangan lanjut.

Menterinya, Frankie Poon Ming Fung berkata perbincangan itu merangkumi pelbagai aspek termasuk pemilikan tanah.

“Saya tidak biasa dengan keadaan kem ini, saya perlu melihat keadaannya terlebih dahulu dan yang mana satu yang saya boleh mula-mula bantu.  Ada perkara yang boleh dilakukan dalam jangka pendek, jangka sederhana dan jangka panjang, saya akan buat yang terbaik dengan dengan kuasa yang saya ada dan bincang dalam mesyuarat kementerian,” katanya.

Beliau berkata demikian ketika ditemui pemberita selepas mewakili Ketua Menteri Sabah, Datuk Seri Mohd Shafie Apdal merasmikan Jambori Nusantara Antarabangsa kali kedua di sini, hari ini.

Program itu disertai lebih 1,500 pengakap darat, kelana dan udara di Sabah termasuk  dari  Indonesia  dan Brunei.

Dalam pada itu, Mohd Shafie dalam teks ucapan dibacakan Frankie, berkata generasi muda  perlu  dilengkapkan  dengan ilmu, kemahiran, pengalaman serta nilai kesukarelawan yang tinggi untuk menjadi pelapis pemimpin masa hadapan.

Menurut Mohd Shafie, Jambori diyakini bukan sahaja dapat menerap nilai kesukarelawanan peserta tetapi  mendidik mereka supaya berdisiplin serta bersikap positif dan bersemangat.

Berkaitan penglibatan kontinjen pengakap dari Nunukan dan Tarakan, Indonesia serta Brunei itu, katanya perkara itu sekali gus dapat mengeratkan semangat nusantara menerusi program jambori.

“Pada hemat saya, jambori merupakan medium untuk menyatukan perpaduan dalam keadaan hidup bermasyarakat,” katanya.

Sementara itu, Timbalan Ketua Pesuruhjaya Pengakap Sabah Mejar Baharudin  Chinchang  Ujang  menyarankan jawantankuasa pengakap di sini menyediakan kertas kerja berhubung keperluan menaik taraf kem di Tiku itu.


Lelaki Berkopiah Lari, APMM Tawau Rampas Syabu Dalam Paket Susu Tepung Bernilai RM141,450

TAWAU, 1 Feb: Agensi Penguatkuasaan Maritim Malaysia (APMM) merampas 943 gram dadah dipercayai jenis Syabu yang disembunyikan dalam paket susu tepung dan gula yang  ditinggalkan di Jeti Kompleks Kastam, Imigresen dan Kuarantin (CIQ) Lama dekat sini, semalam.

Timbalan Pengarah APMM Zon Tawau, Mohd Yusni Hussin berkata itu taktik baharu sindiket penyeludupan dadah yang berjaya dikesan oleh pihaknya.

Dalam kejadian jam 8.36 pagi itu, katanya bertindak daripada maklumat risikan menerusi Ops Pluto Timur, sepasukan anggota APMM cuba menghampiri seorang suspek lelaki di kawasan jeti berkenaan yang dilihat dalam keadaan mencurigakan, tetapi suspek berkenaan melarikan diri sebaik menyedari kehadiran anggota APMM.

“Suspek menyusup dalam kalangan orang ramai di kawasan pasar awam sebelum gagal dikesan.

“Sebelum itu, suspek dilihat meninggalkan beg sandang berwarna hitam bersama satu bungkusan plastik berwarna merah di atas jeti berkenaan,” katanya dalam satu sidang akhbar di sini, hari ini.

Menurutnya, pemeriksaan awal pada bungkusan plastik merah itu menemui satu kotak makanan segera yang didalamnya mengandungi satu bungkusan gula dan tepung susu

“Di dalam bungkusan gula itu ditemui tujuh paket plastik lutsinar disyaki dadah jenis syabu manakala dalam bungkusan susu tepung pula 12 bungkusan plastik disyaki dadah jenis yang sama,” katanya dan dadah yang dirampas itu dianggarkan bernilai RM141,450.

Katanya, pihaknya tidak menolak kemungkinan suspek cuba menyeludup dadah berkenaan ke negara jiran dan kes disiasat mengikut Akta Dadah Berbahaya 1952.

Pada 11 Januari lalu, APMM Tawau turut menggagalkan cubaan menyeludup 17 kilogram Syabu dalam bungkudan teh cina bernilai RM2.5juta di kawasan pesisiran pantai Batu Payung dekat sini.


Perpaduan Nadi Pembangunan Negeri

KOTA KINABALU: Ketua Menteri, Datuk Seri Panglima Mohd. Shafie Apdal mahu rakyat di negeri ini terus memperkasa perpaduan yang ada bagi memastikan usaha membina sebuah negara maju dapat dijayakan.

Beliau berkata, dalam mengukuhkan perpaduan, rakyat berbilang kaum di negeri ini perlu berusaha mencari titik persamaan serta mengecilkan perbezaan yang ada.

Katanya, sekiranya perbezaan itu berjaya diurus dengan penuh toleransi maka, ia pasti mampu memperkukuhkan perpaduan sedia ada hingga menjadi kekuatan dan nadi kepada transformasi sebuah negeri serta negara.

Tambahnya, dalam berdepan cabaran global, kestabilan politik, kemantapan ekonomi dan pembangunan modal insan harus menjadi agenda transformasi utama dan indikator kepada sebuah negara maju yang seimbang.

”Kesejahteraan sesebuah negara, memerlukan integrasi, keikhlasan dan komitmen semua pihak dalam memastikan semangat perpaduan dan kesefahaman terus mekar.

“Kita sedar Malaysia sebagai sebuah negara Islam yang komited dan progresif serta sentiasa berusaha untuk melunaskan pedoman qurani agar ianya dapat dihayati oleh setiap umat Islam di negara ini.

“Al- Quran akan menjadi pelindung diri bagi sesiapa sahaja yang membacanya, memahami serta mengamalkannya dalam kehidupan seharian, maka jadikan Al-Quran sebagai panduan dalam kehidupan,” katanya semasa berucap dalam Majlis Perasmian Tilawah dan Menghafaz Al-Quran Peringkat Kebangsaan, di sini semalam.

Teks ucapannya disampaikan oleh Timbalan Ketua Menteri, Datuk Jaujan Sambakong.

Mohd Shafie juga mahu kemuliaan dan keberkatan majlis itu dimanfaatkan dengan memantapkan kesatuan dan perpaduan bagi menjadi umat yang terbaik.

“Penting bagi kita untuk memacu pembangunan negara dan menjana kecemerlangan ummah berpandukan tuntutan Al-Quran dan Sunnah,” jelasnya.

Majlis Tilawah dan Menghafaz Al-Quran yang berlangsung pada 16 hingga 21 Februari ini memperlihatkan penyertaan seramai 108 orang peserta.

Turut hadir dalam majlis itu adalah Perdana Menteri Tun Dr Mahathir Mohamad dan isteri, Tun Dr Siti Hasmah Mohamad Ali; Menteri di Jabatan Perdana Menteri, Datuk Seri Dr Mujahid Yusof Rawa; Timbalan Ketua Menteri, Datuk Wilfred Madius Tangau dan Datuk Christina Liew; Menteri Undang-undang dan Hal Ehwal Anak Negeri, Datuk Aidi Moktar dan Setiausaha Kerajaan Negeri Datuk Safar Untong.


Nahas Sriwijaya Air: Serpihan Tubuh Manusia Ditemukan Di Laut

JAKARTA: Anggota badan manusia dan serpihan bangkai pesawat Sriwijaya Air yang terhempas semalam, ditemukan di di perairan berhampiran di sini.

Pesawat Boeing 737-500 dikatakan terhempas ke laut, kira-kira empat minit selepas ia berlepas dari Lapangan Terbang Antarabangsa Soekarno-Hatta.

Punca nahas masih belum diketahui, ketika pihak berkuasa giat memfokuskan kepada usaha mencari dan menyelamat.

“Setakat pagi ini, kami menerima dua (beg) mayat, salah satunya adalah barang dipercayai milik penumpang dan satu lagi mengandungi anggota badan manusia,” kata jurucakap polis Jakarta, Yusri Yunus kepada MetroTV.

Penemuan itu ketika aset seperti kapal, helikopter dan pasukan penyelam dihantar ke lokasi nahas.

Pesawat jenis Boeing 737-500 yang membawa 62 penumpang termasuk anak kapal itu dilaporkan terputus hubungan selepas berlepas dari Lapangan Terbang Soekarno Hatta, Jakarta menuju Pontianak, pada 2.36 petang waktu Indonesia Barat.

Kontak terakhir pesawat itu dengan menara kawalan adalah pada jam 2.40 petang waktu Indonesia Timur. – AFP

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Kerajaan GRS Terus Perjuangkan Hak Sabah Dalam MA63

KOTA KINABALU: Kerajaan Gabungan Rakyat Sabah (GRS) akan terus mempertingkatkan usaha memperjuangkan hak-hak negeri Sabah seperti termaktub dalam Perjanjian Malaysia 1963 (MA63).

Perjuangan hak-hak Sabah itu akan dilakukan melalui Majlis Khas MA63 yang telah ditubuhkan pada 2 Dis oleh Perdana Menteri Tan Sri Muhyiddin Yassin.

Pembantu Menteri di Jabatan Ketua Menteri, Datuk Abidin Madingkir berkata demikian semasa ucapan penggulungan Jabatan Ketua Menteri di Dewan Undangan Negeri (DUN) Sabah, hari ini.

Beliau berkata, Majlis Khas MA63 itu akan dianggotai oleh Ketua Menteri, Setiausaha Kerajaan Negeri dan Peguam Besar Negeri.

Katanya, Majlis Khas itu akan menguruskan hal berkaitan perlembagaan dan status sama rata, keselamatan dan pendatang asing serta sosial ekonomi, termasuk pelaksanaan Rancangan Malaysia Ke-12 (RMKe-12).

Menurutnya, salah satu jawatankuasa di bawah Majlis Khas itu addalah Jawatankuasa Kerja Keselamatan. Jawatankuasa ini akan membincangkan isu-isu berkaitan tuntutan kerajaan negeri Sabah dan Sarawak berhubung isu keselamatan negeri khususnya isu pekerja asing dan masalah pendatang asing tanpa izin (PATI).

“Kerajaan negeri sentiasa mengutamakan kepentingan dan keselamatan negeri Sabah dalam menangani isu PATI di negeri ini.

“Apa juga keputusan mengenai PATI, ia sudah tentulah mengambil kira sentimen rakyat keseluruhannya di Sabah,” ujarnya.

Menyentuh mengenai isu tanah, dibawah RMKe-12, kerajaan negeri juga telah meluluskan satu program baru iaitu ‘Program Pengukuran Tanah Hak Adat Negeri (NCR)’ dengan siling peruntukan RM 2.5 juta yang akan dilaksanakan melalui Jabatan Tanah dan Ukur (JTU) sebagai tambahan kepada peruntukan Program PANTAS dari kerajaan persekutuan.

Dalam masa sama, kerajaan negeri juga meneruskan Program Perkhidmatan Tanah Anak Negeri Sabah (PANTAS) di beberapa daerah yang dikenal pasti di Sabah termasuk Tungku dan Kota Belud. – BorneoToday


Wanita sembelih, hisap darah anak saudara

NEW DELHI: Hanya kerana bergaduh dengan kakak ipar, seorang wanita umpama dirasuk pontianak apabila sanggup menyembelih anak saudaranya sebelum menghisap darah mangsa, dalam kejadian di India baru-baru ini.

Mirror Online melaporkan, kejadian berlaku berhampiran rumah mereka di kampung Lakeyuputta, dekat bandar Visakhapatnam, tenggara Andra Pradesh selepas wanita terbabit, Vamthala Rasmo, 30, melarikan mangsa, Korra Anitha, 6, dan adiknya, Sandhya, 4, ke dalam hutan.

Sebelum itu, Vamthala dikatakan menumpang di rumah abang dan kakak iparnya, Chinnammi untuk sementara waktu di kampung terbabit selepas bertengkar dengan suami, Chiranjeevi.

Bagaimanapun, wanita itu naik angin selepas dinasihatkan oleh kakak iparnya supaya pulang semula ke rumah kerana ia mungkin masa yang sesuai untuk berbaik dengan suaminya.

Dia menyembelih mangsa di hadapan Sandhya menyebabkan kanak-kanak itu ketakutan dan terus pulang menceritakan kejadian terbabit kepada penduduk kampung.

Penduduk yang berada di lokasi mendakwa sempat melihat kejadian itu di depan mata apabila wanita terbabit didapati sedang menghisap darah mangsa yang mati disembelih.

Mereka mengikatnya pada pokok sebelum menghubungi polis untuk menahan wanita terbabit yang kini berdepan dengan dakwaan bunuh. – Agensi


Suami Isteri, Ipar Bakal Ke Tali Gantung

LABUAN: Suami isteri dan seorang ipar berdepan hukuman gantung sampai mati selepas ditahan bersama rampasan ganja seberat 1.2 kilogram dalam serbuan di sebuah rumah flat di Jalan Bebuloh, Labuan, semalam.

Dalam serbuan jam 12.30 tengah hari itu, polis menemukan ganja yang disembunyikan di dalam bilik tidur suami isteri berkenaan.

Ketua Polis Daerah Labuan, Superintendan Muhamad Farid Ahmad berkata, pemeriksaan di bilik tidur pasangan terbabit menemukan satu ketulan mampat daun kering yang dibalut dengan plastik lutsinar disyaki ganja.

Katanya, pemeriksaan kemudiannya dilakukan di bilik tidur kedua yang dihuni ipar kepada suspek utama dan menahan wanita terbabit untuk membantu siasatan lanjut.

“Hasil ujian saringan air kencing yang dijalankan terhadap suspek lelaki didapati positif ganja manakala kedua-dua suspek wanita pula bebas dari sebarang pengaruh dadah.

“Jumlah dadah yang berjaya dirampas dianggarkan bernilai RM7,000 berdasarkan harga pasaran semasa,” katanya dalam kenyataan media, hari ini.

Muhamad Farid berkata, modus operandi suspek mendapatkan bekalan dengan menggunakan perkhidmatan pos laju dari Kuala Lumpur yang terus dihantar ke rumah suspek.

“Ketiga-tiga suspek warga tempatan berusia 20-an akan dirujuk ke mahkamah hari ini bagi mendapatkan perintah tahanan reman selama 14 hari bagi membantu siasatan lanjut.

“Kes disiasat mengikut Seksyen 39B Akta Dadah Berbahaya 1952 dan jika sabit kesalahan boleh membawa kepada hukuman mati mandatori,” katanya.- Harian Metro

Ikuti kami di Telegram Untuk Mendapatkan Info Dari Negeri Sabah: klik 👉 https://t.me/sabahpost


Covid-19: Doktor Tak Sempat Nikah

JAKARTA: Seorang doktor muda yang sebelum ini sanggup menangguhkan pernikahan demi merawat pesakit Covid-19, maut akibat wabak berkenaan, Sabtu lalu.

Dr Michael Robert Marampe, 28, disahkan meninggal dunia ketika menerima rawatan di Rumah Sakit Polri Kramat Jati di Bogor.

Berita kematiannya disahkan Pengurus Besar Ikatan Doktor Indonesia (IDI), Dr Halik Malik.

Dr Michael yang sebelum ini bertugas di Rumah Sakit Permata Bunda, Cibitung, Bekasi, pada awalnya merancang bernikah dengan gadis pilihannya, pada 11 April lalu.

Bagaimanapun, beliau menunda tarikh perkahwinan itu kerana perlu bertugas susulan penularan wabak Covid-19 di Indonesia.

Tribune.news.com melaporkan Dr Michael juga berhasrat memperdengarkan lagu ciptaannya buat pertama kali untuk isteri pada majlis pernikahan mereka.

Selain itu, ketika menerima rawatan, Dr Michael sempat memberikan kata semangat kepada rakan seperjuangan di barisan hadapan yang masih bergelut merawat pesakit.

Doktor itu dikesan positif Covid-19 selepas menjalani ujian saringan dan menerima rawatan selama lapan hari di hospital sebelum disahkan meninggal dunia.

Dalam pada itu, Dr Halik memaklumkan setakat ini, 24 doktor di seluruh republik itu meninggal dunia akibat Covid-19.

Setakat jam 3 petang semalam, Indonesia merekodkan 8,882 kes jangkitan dengan 743 kematian.- Agensi


22 Lagi Lokaliti Di Sabah Dikenakan PKPD Mulai 1 Ogos

Pelaksanaan PKPD Di Sabah bermula 1 Ogos hingga 14 Ogos adalah seperti berikut:

Penamatan PKPD pada 30 dan 31 Julai

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Tiada Jenayah Rentas Sempadan Sepanjang PKP Di Sabah

KOTAK KINABALU: Tiada jenayah rentas sempadan direkodkan sepanjang tempoh pelaksanaan Perintah Kawalan Pergerakan (PKP) di Sabah, setakat ini.

Pesuruhjaya Polis Sabah, Datuk Hazani Ghazali berkata, namun hasil risikan polis mengesahkan terdapat cubaan untuk masuk ke negeri ini secara haram.

“Hanya tahun lalu ada kes rompakan di laut, namun berjaya diselesaikan membabitkan tangkapan lima suspek dan dua pistol dirampas.

“Cubaan untuk masuk sememangnya ada, kita menerima maklumat dari pihak seberang dan juga hasil risikan di sini.

“Kita berharap dengan pembangunan pangkalan pasukan keselamatan negara Filipina di kawasan sempadan perairan ini akan memberi kelebihan dalam usaha mengekang kemasukan pendatang tanpa izin (Pati) ke kawasan kita,” katanya ketika ditemui di pejabatnya hari ini.

Hazani berkata, penguatkuasaan pasukan polis sepanjang tempoh PKP yang dilaksanakan sejak 13 Januari lalu akan diperhebatkan dengan OP Benteng bagi menyekat kemasukan Pati ke Sabah.

Katanya, ini adalah langkah utama bagi menyekat penularan jangkitan pandemik Covid-19 yang dibawa warga asing ke negeri ini terutamanya mereka yang masuk secara haram.

“Kita akan membuat pemantauan jalan dan lorong tikus atau laluan lain yang sudah kita kenal pasti di sempadan,” katanya. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Seram, Tular Kelibat Pontianak Didakwa Dirakam Ketika Petugas Buat Sekatan Jalan Raya Di Kunak

KUNAK: Ketika ini, petugas barisan hadapan termasuk polis dan askar di seluruh negara sedang giat melakukan sekatan jalan raya susulan pelaksanaan Perintah Kawalan Pergerakan (PKP).

Sekatan dilakukan di beberapa kawasan atau jalan yang menjadi laluan orang ramai termasuk di kawasan yang sunyi.

Pun begitu, rupa-rupanya bukan manusia saja yang melalui kawasan itu namun ada entiti lain juga.

Melalui kiriman yang tular di media sosial sejak semalam, kelibat pontianak didakwa telah dilihat semasa petugas sedang melakukan sekatan jalan raya.


COVID-19: Mengaku Tanggal Gelang Tangan, Beri Maklumat Palsu

TAWAU: Pejabat Kesihatan Kawasan Tawau mengesan seorang individu baru pulang dari luar negara yang didapati menanggalkan gelang tangan yang dipasang mengikut perintah kuarantin COVID-19.

Pegawai Kesihatan Tawau, Dr G Navindran, berkata lelaki berusia dalam lingkungan 30-an itu sudah tampil memberi keterangan di pejabatnya, kelmarin.

Katanya, lelaki terbabit mengemukakan maklumat tidak tepat dan deklarasi kesihatan mengelirukan ketika tiba di Lapangan Terbang Antarabangsa Kuala Lumpur (KLIA) sebelum meneruskan perjalanan ke Tawau, awal bulan ini.

“Ketika disoal siasat, awalnya dia mendakwa tidak pernah ke luar negara sebelum ini.

“Bagaimanapun, dia akhirnya mengaku baru pulang dari luar negara dan menanggalkan gelang tangan ketika tiba di KLIA,” katanya ketika ditemui di pejabatnya, hari ini.

Dr Navindran berkata, siasatan terperinci sedang dijalankan termasuk mengambil tindakan undang-undang terhadap individu berkenaan.

Sebelum ini, beberapa keping gambar tular di laman sosial membabitkan tindakan beberapa individu memakai gelang tangan merah jambu sebagai tanda baru pulang dari luar negara, berada di tempat awam termasuk premis makanan.

Mereka yang memakai gelang tangan itu perlu menjalani Perintah Pengawasan dan Pemerhatian Di Rumah (HSO) selama 14 hari sebelum membuat saringan kedua pada hari ke-13.- BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


PGA Rampas 7,680 Bungkus Rokok Seludup Pelbagai Jenama Di Kalabakan

TAWAU, 11 Julai – Pasukan Gerakan Am (PGA) Batalion 14 di sini merampas 7,680 bungkus rokok seludup pelbagai jenama dan sebuah kereta di tepi jalan Batu 2 Kampung Murut, Kalabakan, dekat sini awal pagi tadi.

Pegawai Pemerintah Batalion 14, Supt Mustapha Osman berkata bagaimanapun tiada tangkapan suspek selepas pemandu kereta jenis Perdana V6 melarikan diri selepas diekori anggota bertugas di Road Check Point (RCP) Kalabakan pada 4.30 pagi.

“Ketika sepasukan anggota polis dari Kompeni ‘B’ Batalion 14 PGA Tawau menjalankan tugas Strike Force RCP di Kalabakan, sebuah kereta dalam keadaan mencurigakan memecut laju.

“Pasukan bertugas mengejar kenderaan itu yang kemudian ditemui diparkir di tepi jalan Batu 2 Kampung Murut, dan didapati pemandu kenderaan melarikan diri, pemeriksaan lanjut ke dalam kereta menemukan 27 bungkusan plastik hitam mengandungi 7,680 bungkus rokok seludup pelbagai jenama,” katanya dalam satu kenyataan di sini, hari ini.

Antara rokok yang dirampas adalah rokok Astro (1,740 bungkus), Menara Dunia (1,200 bungkus), Premiro (980 bungkus), Fit MILD Menthol (790 bungkus), Surya Menthol Slim (1,570 bungkus), Djarum Black (1,560 bungkus) dan bungkusan tembakau salak.

Mustapha berkata kesemua barang rampasan dianggarkan bernilai RM50,501.20 itu dibawa ke Balai Polis Tawau untuk tindakan lanjut.


Rampas wang di pejabat menteri agama

Jakarta: Pegawai di agensi rasuah Indonesia (KPK) hari ini merampas sejumlah wang berjumlah ratusan juta rupiah di pejabat Menteri Agama Indonesia, Lukman Hakim Saefuddin.

“Kami menemui dan menyita sejumlah wang dalam bentuk mata wang rupiah dan dolar Amerika Syarikat dengan nilai ratusan juta rupiah di pejabat Menteri Agama,” kata jurucakap KPK, Febri Diansyah di ibu pejabat KPK, Kuningan, Jakarta Selatan hari ini yang dipetik Liputan6.

Febri memberitahu, serbuan itu dilakukan kerana terdapat bukti berlakunya amalan rasuah di Kementerian Hal Ehwal Agama.

Sebelum ini, KPK menamakan ahli politik Islam terkenal yang menyokong kempen Presiden Joko Widodo (Jokowi) sebagai suspek kes rasuah.

Pengerusi Parti Persatuan Pembangunan (PPP), Muhammad Romahurmuziy didakwa menerima rasuah untuk memastikan dua orang diberikan jawatan peringkat atasan di Kementerian Hal Ehwal Agama. – Agensi


Jangan Nilai Usaha Kerajaan Sabah Berdasarkan Suara Sumbang

KOTA KINABALU: Ketua Menteri Datuk Seri Panglima Mohd Shafie Apdal meminta rakyat di negeri ini agar menilai usaha kerajaan berdasarkan fakta dan bukan berdasarkan suara-suara sumbang.

Beliau berkata, jika dilihat Sabah merupakan negeri pertama yang mengambil langkah menyekat kemasukan pelancong dari Wuhan, China dalam memastikan keselamatan rakyat di negeri ini terjamin.

Katanya, kerajaan Sabah mengambil tindakan tegas dan pantas dalam menyekat penularan wabak Covid-19 yang dibawa oleh pelancong China.

Jika dilihat, Sabah juga antara negeri yang paling banyak kawasan zon hijau. Malah, sekatan jalan raya dan kawalan penularan jangkitan Covid-19 di negeri ini juga agak ketat.

Atas sebab itu, seluruh Sabah hanya mempunyai 285 kes setakat semalam berbanding negeri lain. Sebagai contoh Petaling Jaya sahaja sudah mencecah lebih 200 kes Covid-19.

Beliau berkata demikian kepada pemberita selepas Majlis Penyerahan Bantuan Covid-19 kepada Institut Pengajian Tinggi (IPT), di sini hari ini.

Mohd Shafie juga mengingatkan masyarakat supaya tidak menilai jumlah kenderaan di jalan raya dengan tahap pematuhan rakyat terhadap PKP di negeri ini.

Katanya, secara purata pematuhan di setiap daerah di Sabah antara 94 hingga 95 peratus.

“Jangan menilai dengan melihat jumlah kenderaan di jalan raya sebaliknya, lihat kepada hasilnya.

“Kita dapat mengurus tadbir jumlah kes positif dan kematian serta zon hijau dengan baik.

“Zon merah di Sabah hanya di Tawau diikuti dengan zon oren di Lahad Datu dan Kota Kinabalu,” jelasnya.


Polis Buru Suspek Rompak Kedai Kek Guna Parang Di Penampang Bypass

Suspek rompak kedai kek guna parang diburu

PENAMPANG: Polis meminta kerjasama orang ramai untuk mengesan suspek utama kes rompak sebuah kedai kek di Villa Tropikana, Jalan Penampang Bypass, di sini, Selasa lalu.

Ketua Polis Daerah Penampang, Deputi Superintendan Mohd Haris Ibrahim, berkata hasil siasatan dijalankan, pihaknya berjaya mendapatkan lakaran wajah suspek berdasarkan keterangan mangsa dan rakaman kamera litar tertutup (CCTV).

Beliau berkata, dalam kejadian jam 9 malam, suspek yang bertindak agresif sendirian masuk ke kedai kek itu dengan membawa sebilah parang untuk menakutkan pekerja di premis terbabit.

“Suspek yang memakai helmet berwarna kuning kemudian mengambil mesin tunai sebelum melarikan diri dengan menunggang motosikal.

“Tiada sebarang kecederaan pekerja premis itu dilaporkan. Kejadian membabitkan kerugian wang tunai sebanyak RM300 dan mesin tunai bernilai RM3,000,” katanya pada sidang media, di sini, hari ini.

Mohd Haris berkata, polis percaya suspek sama terbabit dalam dua lagi kes yang dilaporkan berlaku di Bundusan dan Donggongon sebelum ini.

Beliau berkata, ia berdasarkan modus operandi jenayah dilakukan dan keadaan fizikal suspek yang diperoleh hasil siasatan polis.

“Orang ramai yang ada maklumat mengenai kes ini atau suspek boleh menyalurkannya kepada polis dengan menghubungi Inspektor Mohamad Hafiz Yaacob melalui talian 013-4046617.

“Kes disiasat mengikut Seksyen 392/397 Kanun Keseksaan kerana merompak bersenjata yang memperuntukkan hukuman penjara maksimum 14 tahun dan denda atau sebat, jika sabit kesalahan,” katanya.


TERKINI: 21 Lagi Kes Baharu Positif Covid-19 Di Sabah, 103 Keseluruhan

KOTA KINABALU: Sabah merekodkan 21 Lagi kes baharu positif Covid-19, menjadikan jumlah keseluruhan kes di negeri ini meningkat kepada 103 kes setakat hari ini.

Menteri Kesihatan dan Kesejahteraan Rakyat, Datuk Frankie Poon Ming Fung dalam status  Facebook miliknya memuat naik statistik terbaharu berkenaan.

Menurut statistik itu, Lahad Datu merekodkan jumlah kes positif tertinggi setakat ini dengan 31 kes, diikuti dengan Tawau 23 kes serta Kota Kinabalu 13 kes.

Manakala tujuh kes di Kinabatangan, enam kes di Sandakan, empat kes masing-masing di Beaufort, Kunak, Sipitang dan Tuaran serta tiga kes di Kota Belud.

Selain itu, Putatan kekal dua kes manakala Papar dan Semporna kekal satu kes.

Setakat ini, Kementerian Kesihatan Malaysia melaporkan kes kematian akibat Covid-19 di negara ini kekal dua kes iaitu melibatkan seorang (lelaki) peserta perhimpunan tabligh berusia 34 tahun di Hospital Permai, Johor,  dan seorang pastor berusia 60 tahun di Hospital Umum Sarawak.

Untuk hari ini, terdapat sebanyak 117 kes baharu positif Covid-19 termasuk 80 kes berkaitan kluster perhimpunan tabligh. Ia menjadikan jumlah keseluruhan 790 kes termasuk 60 kes yang telah sembuh.

Sehingga kini, 728 orang masih dirawat di hospital seluruh negara termasuk 15 orang di Unit Rawatan Rapi (ICU).

Sebahagian besar kes baharu ini berkaitan dengan kes kluster Perhimpunan Tabligh di Masjid Sri Petaling, Kuala Lumpur.


Penduduk Pantai Barat Sabah Bimbang Banjir Memburuk Ekoran Hujan Berterusan

KOTA KINABALU, 17 Jan: Hujan yang berlarutan sejak semalam menyebabkan penduduk di beberapa daerah di kawasan pantai barat Sabah, khususnya di sekitar daerah ini bimbang keadaan banjir semakin memburuk.

Setakat pukul 10 pagi ini, hujan yang turun sejak semalam masih berlarutan di beberapa daerah di Sabah termasuk Penampang, Kota Kinabalu, Sepanggar dan Tuaran.

Seorang penduduk di Kampung Babah Penampang, Piju Ladatang, 50-an, berkata hujan yang turun sejak pagi semalam menyebabkan kawasan pekarangan rumahnya mula dinaiki air pada 5 petang semalam.

Katanya, selepas sejam hujan turun, air kemudian mula memasuki rumah sehingga paras lutut dan memaksa dia serta keluarganya menaikkan beberapa barangan elektrik dan dokumen penting ke tempat selamat.

“Walaupun air melimpah masuk dengan cepat ke dalam rumah, kami bernasib baik kerana sempat mengemas barangan serta peralatan ke tempat yang lebih tinggi. Saya berharap hujan akan berhenti dalam tempoh terdekat bagi mengelakkan banjir semakin memburuk,” katanya ketika dihubungi Bernama di sini, hari ini.

Sementara itu, Jupirin Sagang, 56, yang tinggal berhampiran pekan Donggongon berkata rumahnya dinaiki air sejak malam tadi, walaupun mula surut sejak awal pagi kini air dilihat naik semula ekoran hujan yang masih berlarutan.

“Banyak barang-barang yang berada di tingkat bawah rumah musnah seperti tilam dan banyak peralatan lain. Namun, barangan penting yang lain sempat dipindahkan ke tingkat atas rumah,” katanya sambil menambah ia adalah kali kelapan rumahnya dinaiki air sejak beberapa tahun lepas.

Tinjauan Bernama mendapati hanya beberapa jalan di kawasan Penampang boleh dilalui khususnya kenderaan pacuan empat roda. Antara jalan yang tenggelam dan tidak boleh dilalui kenderaan ringan ialah Jalan Kiranau Inobong, Jalan Kolopis, Jalan Datuk Panglima Banting, Jalan Kibabaig dan Jalan Kivatu Kasigui.

Sementara itu, Jefri Gani, 38, penduduk di Kampung Kembirian, Menggatal berkata hujan lebat sejak semalam menyebabkan beberapa kawasan termasuk pekan Menggatal dinaiki air.

“Rumah saya juga telah dinaiki air petang semalam, namun kini air telah surut…tetapi saya masih bimbang kerana hujan masih turun dan belum ada tanda-tanda hujan mahu berhenti. Kalau hujan berlarutan kemungkinan besar banjir kilat akan datang lagi,” katanya.

Kota Kinabalu, Penampang, Putatan, Tuaran dan Papar menjadi daerah terbaharu dilanda banjir sejak malam tadi, selain Pitas, Beaufort dan Paitan yang dilanda banjir sebelum ini.

Setakat 8 pagi tadi, jumlah mangsa banjir meningkat kepada 176 orang berbanding 122 orang malam tadi yang dipindahkan ke tujuh pusat pemindahan sementara (PPS) seluruh negeri dan di lima daerah terbaharu dilanda banjir itu, 39 mangsa dipindahkan di Kota Kinabalu, Penampang (11) dan Putatan (4) manakala tiada mangsa banjir dipindahkan di Tuaran dan Papar. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Stacy Seronok Duduk Rumah

KUALA LUMPUR: Tiada apa yang lebih membahagiakan seorang wanita selain dapat menguruskan keluarganya dengan baik. Itulah dirasakan penyanyi Stacy Anam, 30.

Mendirikan rumah tangga dengan penyanyi, pemuzik dan komposer, Akim Ahmad pada 2016, ibu dua anak ini berkata, masanya sekarang memang banyak dengan keluarga.

“Sejak penularan wabak Covid-19 dan penguatkuasaan Perintah Kawalan Pergerakan (PKP) hingga sekarang Perintah Kawalan Pergerakan Bersyarat (PKPB) pula, saya memang di rumah sepenuh masa bersama suami serta anak-anak.

“Terasa seronok juga bila sepenuh masa bersama keluarga terutama melihat dan melayan karenah mereka. Bella, 8, dan Eshaal, 3, kedua-duanya paling gembira.

“Maklumlah, membina kerjaya dalam industri seni ini waktu kerjanya selalu tak menentu. Ditambah, saya dan Akim pula masing- masing sentiasa sibuk, katanya.

Menurut Stacy atau Ummu Syaikhah Stacy Anam, sejak ‘berkurung’ di rumah sangat mengeratkan hubungan kasih sayang kami sekeluarga.

“Setiap hari, ada saja aktiviti menghiburkan. Malah, saya dan suami lebih banyak masa untuk berbincang mengenai perancangan masa depan.

“Apatah lagi, kami masih aktif dalam kerjaya seni dan ada syarikat pengurusan bakat. Maka, perancangan baharu harus difikirkan berikutan tak tahu bila pandemik ini akan reda, katanya.

Ujar Stacy, apa yang pasti dia juga semakin menggilap bakat dalam penulisan lirik lagu. Katanya Akim banyak membantu dan sangat memberi sokongan.

“Sekarang, saya memang semakin berminat menulis lirik lagu. Apatah lagi, ada beberapa karya dihasilkan secara bersama dengan Akim.

“Malah, yang pasti lagi hubungan kami bertambah erat. Masa bersama untuk berbincang dah banyak termasuk kami berpeluang bertukar pendapat dalam pelbagai perkara menjurus keluarga dan kerjaya, katanya.

Meraikan Aidilfitri secara sederhana, Stacy berkata fokus utama lebih kepada anak-anak terutama, Bella yang berjaya puasa penuh tahun ini.

Katanya dia tidak menggunakan pendekatan ‘paksa puasa’, tetapi Bella sendiri tekad berpuasa penuh dengan rela hati. Sebagai ibu, hanya mampu mengucap syukur.

Menurut Stacy, dia dan Akim lebih gemar memberi sokongan. Malah, mereka sepakat melayan apa saja kehendak Bella seperti memasak makanan kegemarannya setiap hari.- HMetro


Kapal Kargo Terkandas Di Kudat Rosakkan Batu Karang

KOTA KINABALU: Para pemain industri pelancongan di sini meminta pihak berkuasa berkaitan untuk mengambil tindakan termasuk menjalankan kerja-kerja pemulihan batu karang berhampiran perairan Kudat selepas ianya rosak akibat sebuah kapal kargo terdampar di situ.

Kapal kargo tempatan itu terkandas di perairan Pulau Kalampunian pada pagi Ahad disebabkan kerosakan pada sistem navigasi mereka.

Pengasas Bluefin Surf and Dive, Ivan Tan dalam satu kenyataan hari ini berkata insiden tersebut telah menyebabkan kerosakan kepada batu karang.

“Ia telah menwujudkan satu terusan baru. Saya rasa mereka tidak terkena tapak selaman yang dikenali sebagai ‘Nemo Point’, namun kejadian tersebut telah menyebabkan kerosakan batu karang di kawasan berkenaan,” katanya dan menambah beliau dan beberapa penyelam telah ke kawasan tersebut memeriksanya semalam.

Pada pagi Ahad, Tan yang pada masa itu membawa beberapa pelancong untuk melakukan aktiviti snorkeling terkejut melihat kapal tersebut di kawasan perairan yang cetek.

Beliau berkata kejadian seumpama itu pernah berlaku sekitar tahun 70-an atau 80-an tetapi impak kerosakan kejadian kali ini adalah lebih teruk terhadap baru karang dan penyu.

“Kami berharap agar kerja-kerja pemilihan dapat dilakukan di kawasan terjejas kerana ia akan mengambil masa lima ke 10 tahun untuk membesar,” katanya.

Pulau itu merupakan sebahagian daripada Taman Tun Mustapha seluas 898,762.76 hektar yang mempunyai pelbagai biodiversiti unik yang menjadi habitat kepada satu siri yang kompleks dan berkait.

Taman tersebut juga menempatkan spesis yang hampir pupus seperti penyu Agar (Green Turtle) dan juga dugong.

Pengerusi Persatuan Pemuliharaan Penyu Kudat Sofia Johari berkata, berdasarkan kepada kajian Universiti Malaysia Sabah, kawasan terjejas itu merupakan kawasan penting dalam melindungi Penyu Agar dan Penyu Karah (Hawksbill).

“Kerosakan kepada kawasan tersebut boleh menyebabkan impak serius kepada populasi penyu laut di kawasan tersebut dan juga yang berasal dari kawasan lain di rantau ini,” katanya.

Mengikut Pengarah Agensi Penguatkuasaan Maritim (APMM) Kudat, Komander Boon Chin Chau, satu laporan telah diterima pada 5.10 pagi mengenai kapal tersebut yang dalam perjalanan dari Sandakan ke Kemaman, Terengganu, telah mengalami kerosakan.


Lelaki kempunan langgan pelacur

SEORANG lelaki bukan sahaja tidak dapat melempiaskan nafsunya melanggan pelacur, malah ‘berputih mata’ apabila telefon bimbitnya dilarikan dua lelaki di hotel di Bandaran, Kota Kinabalu, Isnin lalu.

Dalam kejadian 10.30 malam itu, lelaki berusia 22 tahun berhubung dengan wanita dikenali sebagai Mei melalui WeChat.

Mei pada mulanya meminta bayaran sebanyak RM200 untuk melakukan hubungan seks dan mengarahkan pengadu datang ke bilik hotel di Bandaran.

Ketika pengadu tiba di hotel berkenaan, dua lelaki yang tidak dikenali dipercayai rakan Mei meminta wang RM30 dan telefon bimbit pengadu sebelum menemui Mei.

Selepas mengambil wang dan telefon bimbit pengadu, suspek mengarahkan pengadu ke bilik untuk menemui Mei tetapi bilik itu tidak wujud.

Menyedari dirinya ditipu, dia segera mencari dua lelaki itu tetapi gagal sebelum membuat laporan polis pada 12.05 tengah malam.

Ketua Polis Daerah Kota Kinabalu, Asisten Komisioner Habibi Majinji berkata, berdasarkan laporan itu, polis daripada Bahagian Siasatan Jenayah Ibu Pejabat Polis Daerah (IPD) Kota Kinabalu menahan dua lelaki terbabit, semalam.

“Siasatan mendapati, tujuan pengadu pergi ke hotel itu untuk mendapatkan khidmat seks daripada wanita Mei yang dikenalinya melalui WeChat.

“Bagaimanapun wanita ini sebenarnya adalah dua lelaki terbabit yang menyamar sebagai Mei melalui WeChat,” katanya ketika dihubungi, hari ini.

Habibi berkata, kedua-dua suspek berusia 25 dan 30 tahun ditahan mengikut Seksyen 379 Kanun Keseksaan.

“Kes terbaru ini adalah kejadian kedua yang membabitkan penyamaran seorang perempuan melalui aplikasi WeChat yang memperdayakan lelaki yang kononnya menawarkan perkhidmatan seks.

“Sehubungan itu, saya mengingatkan orang ramai supaya lebih berhati-hati dan tidak mudah mempercayai individu yang dikenali melalui aplikasi WeChat dengan menawarkan khidmat seks,” katanya. – Harian Metro


Gambar Wanita Sindir Pemimpin Jadi Tular

LAMPUNG, INDONESIA: Sengaja mahu menyindir pemimpin setempat, sepasang suami isteri di Sumatera, Indonesia mengadakan sesi fotografi di atas jalan rosak dan berlubang.

Dalam beberapa foto yang tular di media sosial menunjukkan, seorang wanita membuat aksi persis model dengan meniarap di jalan yang berlopak.

Selain itu, wanita itu juga melakukan rutin aktiviti masyarakat setempat mencuci pakaian dan motosikal kononnya selepas melalui jalan berkenaan.

Aksi berkenaan dilakukan untuk menyindir pemimpin daerah Lampung Selatan bagi menyelesaikan isu kerosakan Jalan Raya Tanjung Bintang yang tidak pernah selesai.

Lebih 25 foto di jalan rosak itu dimuat naik di Facebook, Ummu Hani, semalam hingga meraih ratusan perhatian warganet.

Ummu Hani, 31, berkata, dia memang sengaja melakukan sesi fotografi itu di lokasi jalan menghubungkan daerah Tanjung Bintang dengan Jalan Dr Sutami itu.

“Aku akui sengaja buat macam itu kerana sudah bosan melihat dan mendengar keluhan masyarakat tentang jalan rosak itu.

“Jalan itu akses utama penduduk Tanjung Bintang ke bandar, tetapi sedihnya…ia rosak dan berlubang di sana sini.

“Kadangkala menyebabkan kemalangan, malah saya dan suami sendiri pernah alaminya sendiri,” katanya dalam portal Kompas.com

Menurut Hani, sesi fotografi itu dibantu suaminya, Dani Abdullah, 30, yang turut beraksi dalam beberapa keping foto.

“Foto itu sebahagian cara halus melepaskan geram dan kecaman kepada pemimpin setempat kerana tidak mampu menyelesaikan isu jalan rosak sejak bertahun-tahun.

“Saya lebih gemar menggunakan cara sindiran macam ini berbanding mencipta kebencian sesuai dengan minat saya membuat konten video komedi. Syukur ramai menyokong usaha kami ini,” katanya. – Agensi

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Pilih PM Baharu Melalui SD ‘Tidak Sesuai’ – Salleh

KUALA LUMPUR: Seorang bekas menteri persekutuan berkata adalah menjadi “tidak sesuai” bagi negara untuk melantik perdana menteri akan datang berdasarkan akuan berkanun

Salleh Said Keruak berkata, ketinggian Perlembagaan Persekutuan, yang memberi Yang Di-Pertuan Agong kuasa untuk melantik perdana menteri, harus diterima.

Ia lebih-lebih lagi ketika negara sedang berhadapan dengan pandemik Covid-19.

“Tidak wajar kita memilih perdana menteri melalui SD (akuan berkanun).

“Kita harus menghormati keputusan Agong dan terus memfokuskan usaha kita dalam pemulihan negara.”

Bekas Menteri Komunikasi dan Multimedia itu mengulas pandangan penganalisis politik James Chin, yang berkata ia adalah menjadi hak prerogatif Agong untuk memilih perdana menteri baharu kerana Parlimen tidak boleh dipanggil bersidang semula “pada masa ini”

“Dan sesiapa yang terpilih menjadi perdana menteri berikutnya harus melalui usul undi percaya ketika Parlimen bersidang pada 1 September, ” katanya kepada The Borneo Post.

Awal hari ini, Utusan melaporkan bahawa Timbalan Perdana Menteri Ismail Sabri Yaakob dan Menteri Dalam Negeri Hamzah Zainudin dilihat bertemu di Royal Chulan Hotel di mana SD yang menyokong kerajaan baru sedang dikumpulkan.

Sementara akhbar The Star melaporkan bekas Menteri Pelancongan Nazri Aziz berkata, beliau telah menandatangani SD yang menyokong Ismail sebagai perdana menteri berikutnya. – FMT


Budak 12 Tahun Hamil Kerana Dirogol Kekasih Ibunya

SIBU: Seorang lelaki ditahan kerana disyaki merogol anak teman wanitanya sehingga menyebabkan kanak-kanak berusia 12 tahun itu hamil.

Ketua Polis Daerah Sibu, ACP Stanley Jonathan Ringgit berkata tangkapan itu dibuat di sebuah rumah pekerja di Teku tengah malam tadi susulan pihaknya menerima laporan berhubung kes pada pukul 9.45 malam pada Selasa.

“Kejadian disedari oleh pengadu (ibu saudara) pada 7 petang Selasa apabila menyedari mangsa tidak datang haid selama dua bulan.

“Mangsa dibawa ke sebuah klinik di Jalan Teku sebelum dirujuk ke Hospital Sibu dan pegawai perubatan mengesahkan anggaran kandungan mangsa sudah adalah dua bulan berdasarkan tarikh akhir mangsa datang haid,” katanya dalam satu kenyataan hari ini.

Katanya lagi, kanak-kanak tersebut dijadualkan menjalani pemeriksaan lanjut di pakar sakit puan hari ini.

Menurut Stanley, siasatan awal mendapati mangsa yang tidak bersekolah juga merupakan anak bongsu daripada tiga beradik.

Stanley berkata, pengadu, 42, memberitahu sebelum mangsa menginap di rumahnya, mangsa tinggal bersama ibu kandung, kakaknya dan teman lelaki ibunya yang tinggal bersedudukan di sebuah rumah pekerja di sini.

Ibu saudaranya bimbang perkara tidak diingini berlaku apabila mangsa didapati tiada selera makan dan dalam keadaan lemah.

“Disebabkan menyedari mangsa tidak datang haid selama dua bulan, dia bersama ibu kandung mangsa membawa kanak-kanak tersebut ke klinik untuk pemeriksaan.

“Mangsa telah mendedahkan dirinya dirogol oleh teman lelaki ibunya lebih kurang lima kali di rumah pekerja sejak Mei hingga Julai lepas,” katanya.

Stanley menambah kes tersebut disiasat mengikut Seksyen 376 Kanun Keseksaan kerana merogol.


Polis Temui Pakaian Dipakai 4 Suspek Positif Covid-19 Lari Dari Lokap

PENAMPANG: Polis menemui dua seluar lokap dipakai suspek yang melarikan dari pusat kuarantin pesakit Covid-19, di Institut Latihan Mahkamah Anak Negeri (ILMAN), di sini, pagi tadi.

Seluar terbabit ditemui kira-kira jam 10 pagi oleh penduduk di Kampung Bambangan, Inanam, di sini, sebelum melaporkan kepada pihak polis untuk tindakan lanjut.

Ketua Polis Daerah Penampang Mohd Haris Ibrahim berkata, berdasarkan laporan diterima sepasukan polis dikerah ke lokasi kejadian bagi menjalankan siasatan lanjut.

Katanya, keempat-empat suspek terbabit dipercayai menukar pakaian biasa bagi mengelakkan dikesan pihak berkuasa.

“Dua seluar lokap dipercayai dipakai tahanan yang melarikan diri pagi tadi, ditemui di kawasan Kampung Bambangan, Inanam.

“Siasatan lanjut sedang dijalankan bagi memastikan semua suspek dapat ditahan secepat mungkin,” katanya ketika dihubungi, hari ini.

Dalam kejadian jam 3.30 pagi tadi, keempat-empat suspek yang disahkan positif Covid-19 dikesan melarikan diri dari ILMAN.

Empat tahanan yang melarikan diri membabitkan tiga warga asing dan seorang warga tempatan berusia lingkungan 19 hingga 27 tahun.

Semua suspek ditahan polis untuk siasatan mengikut Seksyen 39A (1) Akta Dadah Berbahaya 1952, Seksyen 411 Kanun Keseksaan dan Seksyen 323/379 akta yang sama.

Orang ramai yang mempunyai maklumat berhubung semua suspek diminta segera menghubungi Ibu Pejabat Polis Daerah (IPD) Penampang ditalian 088-723961 atau mana-mana balai polis berhampiran. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


JDT II bangkit atasi Sabah

KOTA KINABALU: Rozaimi Abd Rahman muncul wira Johor Darul Ta’zim II (JDTII) apabila menjaringkan gol kemenangan buat pasukannya ketika menewaskan Sabah 2-1 dalam aksi Liga Perdana di Stadium Likas sebentar tadi.

Bekas penyerang Sabah itu meledak gol menerusi sepakan percuma pada minit ke-83, sekali gus menggagalkan hasrat skuad Tambadau untuk mencatat kemenangan pertama mereka di gelanggang sendiri musim ini.

Sebelum itu pemain import baharu Sabah, Luka Milunovic menceriakan penyokong tuan rumah apabila membuka jaringan pada minit ke-13.

Gol berkenaan berpunca daripada kesilapan penjaga gol JDT II, Muhammad Haziq Nadzli yang terlepas bola sebelum diasak oleh Rodoljub Paunovic, dan bola sampai ke kaki Milunovic yang dengan mudah membuat jaringan.

Pada minit ke-20, pemain tengah dari Serbia itu memiliki peluang untuk menambah jaringan namun tandukannya sedikit tersasar walaupun penjaga gol sudah tertewas.

Pasukan pelawat kemudian memiliki peluang terbaik pada minit ke-28, namun sepakan percuma pemain import mereka, Lucas Elias On Tiverton tersasar dan kedudukan 1-0  kekal hingga tamat separuh masa pertama.

Bermula babak kedua, JDT II hampir menyamakan kedudukan menerusi gerakan menarik Lucas yang berjaya menggelecek penjaga gol Sabah, Rozaimie Rohim, namun berjaya dikeluarkan Dendy Lowa.

Pada minit ke-58, Sabah pula hampir menambah jaringan menerusi sepakan percuma Sabri Sahar, namun percubaan dari jarak 25 meter itu sekadar menggegar tiang dan cubaan susulan Paunovic berjaya dihalang pertahanan lawan.

Penyerang import JDT II, Mohammed Ghaddar akhirnya berjaya menyamakan pada minit ke-62 apabila menanduk masuk sepakan percuma S Kumaahran disusuli gol kemenangan Rozaimi. – Berita Harian


2 Kampung Di Sabah Kena PKPD

PUTRAJAYA: Dua kampung di Kota Belud, Sabah dikenakan perintah kawalan pergerakan diperketatkan (PKPD) bermula esok.

Menteri Kanan (Keselamatan), Ismail Sabri Yaakob, berkata PKPD di Kampung Lebak Moyoh dan Kampung Siasai Tamu hingga 8 April.

“Sehingga kini, Kementerian Kesihatan (KKM) telah melaksanakan 89 ujian saringan di Kampung Lebak Moyoh dan daripada jumlah itu sebanyak sembilan kes positif Covid-19 telah direkodkan.

“Manakala, 77 ujian saringan telah dilaksanakan di Kampung Siasai Tamu dan tujuh kes positif telah dilaporkan di lokaliti ini,” katanya dalam kenyataan.

Sementara itu, Ismail berkata dua lagi lokaliti di daerah Nabawan iaitu di Kampung Sinsingon dan Kampung Lotong yang sebelum ini dikenakan PKPD akan ditamatkan esok.

Katanya, kes positif di lokaliti berkenaan menunjukkan trend penurunan, kluster adalah terkawal serta semua kes positif sudah menerima rawatan.

Dalam perkembangan lain, Ismail berkata, 41 individu ditahan kerana mengingkari SOP perintah kawalan pergerakan semalam.

Daripada jumlah itu, katanya, 28 dikompaun dan 13 lagi direman.

“Antara kesalahan direkodkan ialah gagal menyediakan peralatan/merekod diri/pelanggan (24), tidak memakai pelitup muka (tujuh), rentas negeri/daerah tanpa kebenaran (lima), tiada penjarakan fizikal (dua) dan lain-lain (tiga).”

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Rombakan GLC Sabah Oleh Hajiji Berhasil

KOTA KINABALU: Awal tahun lalu, Sabah mula melakukan rombakan besar-besaran ke atas lebih 200 syarikat berkaitan kerajaan (GLC) dan badan berkanun dalam usaha meningkatkan ekonomi negeri dan taraf hidup rakyatnya.

Ketua Menteri Hajiji Noor, yang mengetuai tanggungjawab itu, telah menepati janjinya untuk bertindak lebih tegas terhadap GLC yang kurang menyerlah dan tidak menunjukkan tanda-tanda untuk pulih.

Selepas mengambil alih jawatan ketua menteri pada 2020, Hajiji mengarahkan semakan segera perjanjian dan kontrak melibatkan semua agensi negeri dan GLC yang kurang menyerlah atau mengalami kerugian.

Beliau juga telah mengarahkan pegawai undang-undang untuk meneliti setiap perjanjian yang telah ditandatangani.

Pada Jun tahun lalu, Hajiji menyelia rombakan Jawatankuasa Pemantauan Dasar Korporat dan Tadbir Urus negeri, satu langkah penting untuk meningkatkan pengurusan, tanggungjawab fiskal dan keberkesanan operasi GLC Sabah.

Pada 26 Mei lalu, beliau memberi kata dua kepada GLC untuk membayar sekurang-kurangnya RM1 juta dividen kepada kerajaan negeri mulai tahun ini.

Hanya 10 syarikat telah membayar dividen kepada kerajaan negeri. Tahun lalu, Sabah menerima pembayaran dividen RM114 juta daripada GLC dan badan berkanun, peningkatan 12.9% berbanding tahun sebelumnya.

Beliau juga mengingatkan bahawa beliau akan menegur secara keras terhadap GLC yang gagal menyerlah atau berprestasi kurang baik.

“Bukan rahsia lagi bahawa ini penting baginya. Beliau telah berkata bahawa, GLC yang tidak menyerlah tidak seharusnya dibenarkan untuk terus beroperasi atas perbelanjaan pembayar cukai,” kata seorang sumber dalam kerajaan Sabah kepada FMT.

“Ini telah menimbulkan ketakutan di pihak pengurusan dan lembaga pengarah di seluruh GLC di Sabah. Mereka tahu dia serius dan saya tidak fikir sesiapa (dalam GLC) mahu menguji tindakan penyelesaiannya,” kata sumber yang enggan namanya disiarkan.

“Sekarang, kepercayaan sebenar mula wujud dalam kalangan penjawat awam bahawa masalah GLC di Sabah selama berdekad-dekad sebagai gajah putih dan gagal tanpa matlamat, akhirnya dapat diselesaikan,” kata sumber itu.

Dalam kebanyakan ucapannya, Hajiji berkata beliau mahu ketua GLC untuk “laksana tugas dengan baik” dan memastikan kejayaan syarikat mereka melalui langkah seperti sumber pendapatan baharu.

Dalam istilah yang tidak pasti, beliau telah memberitahu pegawai GLC bahawa beliau tidak mahu melihat sebarang urus niaga yang tidak ada kepentingan negeri.

Beliau mengingatkan mereka yang menandatangani perjanjian dan kontrak untuk memastikan mereka menjaga kepentingan negeri pada setiap masa.

“Beliau membuat kenyataan berani dengan melantik beberapa profesional berkelayakan tinggi daripada sektor swasta dan bukannya sekutu politik. Ini semua berkaitan hasil,” kata sumber itu.

Hajiji tidak mahu “pelabur negatif” – mereka yang hanya merancang untuk mendapat manfaat daripada sumber negeri daripada memberikan manfaat yang sama atau lebih kepada rakyat Sabah dan tabung negeri.

Beliau telah mengarahkan pegawai supaya elak menyalurkan semua atau sebahagian besar keuntungan keluar negeri, dan untuk memastikan projek mempunyai kesan kejatuhan kepada ekonomi negeri, termasuk mewujudkan peluang pekerjaan untuk penduduk tempatan.

Beliau juga mahu GLC dan agensi kerajaan menyedari keperluan untuk bertanggungjawab secara sosial dan berhati-hati terhadap kesan alam sekitar projek. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


PKPD Dilaksanakan Di 9 Lagi Lokaliti Di Sabah Mulai 22 Ogos

KOTA KINABALU: Ketua Pengarah Keselamatan Negara, Majlis Keselamatan Negara, Rodzi Md Saad berkata sebanyak sembilan lagi lokaliti di Sabahdikenakan perintah kawalan pergerakan diperketatkan (PKPD) bermula 22 Ogos hingga 4 September ini.

Beliau berkata, PKPD dikenakan setelah meneliti pembentangan oleh Kementerian Kesihatan Malaysia (KKM) mengenai penilaian risiko serta trend jangkitan Covid-19 di lokaliti berkenaan.

Pelaksanaan PKPD di Sabah bermula 22 Ogos hingga 4 September seperti berikut:

Pelanjutan PKPD di Sabah bermula 22 Ogos hingga 4 September seperti berikut:

Penamatan PKPD di Sabah pada 20 dan 21 Ogos


Gara-gara Mahu Jumpa Kenalan Lelaki Dari “Online Game”, Gadis Jual Motor Ayah Buat Modal Beli Tiket “Flight”

Baru-baru ini tular satu video mengenai seorang remaja perempuan yang ‘terkandas’ di lapangan terbang setelah merasa bersalah untuk berjumpa dengan rakan yang dikenalinya menerusi permainan dalam talian.

Kejadian yang berlaku di Jambi itu pada Selasa lalu itu ‘membongkar’ satu cerita yang mengejutkan. Remaja itu dipercayai telah menjual motosikal bapanya kerana ingin berjumpa dengan rakan lelakinya itu.

Menurut Tribun Timur, remaja itu nekad bertindak sedemikian untuk membiayai perjalanannya ke Jakarta dengan menaiki kapal terbang.

Pun begitu, dia mula meragui tindakannya selepas memikirkan mengenai kedua ibu bapanya. Berseorangan di situ, dia kebingungan dan hanya mampu menangis.

Kesian melihat keadaan remaja itu, seorang perempuan, Monik, yang turut berada di lapangan terbang itu menghampirinya dan menenangkannya.

Kebingungan dan berfikir semula mengenai tindakannya

“Ketika itu saya melihat remaja tersebut seperti kebingungan, saya menghampirinya dan bertanya keadaannya. Ternyata dia dari Jambi dan hendak ke Jakarta untuk menemui rakan lelaki yang dikenali menerusi permainan dalam talian,” katanya.

Menurutnya lagi, gadis itu juga mahu pergi ke Jakarta dengan membawa wang bernilai Rp 20 juta (RM5,771), ia merupakan hasil yang diperoleh selepas menjual motosikal bapanya, lapor Detik News.

Remaja itu dipercayai memberontak dan nekad untuk berjumpa lelaki yang dikenalinya itu tetapi ia tidak diteruskan kerana keluarganya dapat mengetahui mengenai perkara tersebut setelah video mengenainya tular.

“Sebenarnya dia tetap berkeras ingin berangkat ke Jakarta tetapi mujurlah video itu tular dan pihak keluarganya datang ke lapangan terbang untuk menjemputnya. Tidak cuma itu, remaja itu juga secara tidak sengaja bertemu dengan seorang guru sekolahnya, akhirnya dia membatalkan hasrat untuk ke Jakarta,” jelas Monik.

Sementara itu, Pengurus Besar Lapangan Terbang Sultan Thaha Jambi, Agus Supriyanto mengesahkan bahawa remaja itu merupakan penumpang yang akan berlepas pada Selasa.

Kerana turut merasa curiga terhadap gadis itu yang kelihatan kebingungan dan tidak mempunyai penjaga, Agus juga telah membatalkan penerbangan gadis itu.

Keluarganya yang berasal dari Desa Tangkit, Wilayah Jambi, dilaporkan telah menjemputnya di lapangan terbang untuk membawanya pulang.

A post shared by UPDATE BERITA APA SAJA (@duniapunyacerita)

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Semporna Miliki Balai Bomba Atas Air Pertama Di Malaysia

SEMPORNA: Balai Bomba dan Penyelamat (BBP) atas air yang pertama di Malaysia beroperasi sepenuhnya di Semporna, hari ini.

Balai itu terletak dekat Jeti Pelancongan Semporna dijangka dapat meminimumkan masa respon ketika berdepan kecemasan.

Pengarah Jabatan Bomba dan Penyelamat Malaysia (JBPM) Sabah Kamarulzaman Malik Abdullah berkata, sebagai permulaan BBP bernilai RM200,000 itu akan menempatkan tiga bot sebagai aset operasi.

Katanya, ia juga berkekuatan 20 Pegawai Bomba Bantuan (PBB) terlatih yang terdiri daripada anak jati Semporna bersama tiga penyelia dan seorang ketua balai.

“Tiga fungsi atau komponen utama pos ini adalah masing-masing untuk operasi memadam kebakaran, mencari dan menyelamat (SAR) dan sebagai Unit Bantuan Perkhidmatan Kecemasan (EMRS) atau ambulans air.

“Bagaimanapun, kita dijangka akan memperoleh sebuah lagi bot ‘Fire Fighting’ yang lebih besar berkapasiti tiga tan yang akan ditempatkan di sini,” katanya.

Beliau berkata demikian ketika ditemui selepas Majlis Penyerahan Kunci dan Menandatangani Dokumen Penyerahan Balai Bomba dan Penyelamat Air Semporna, hari ini.

Hadir sama Pegawai Daerah Semporna, Benedict Asmat; Timbalan Pengarah JBPM Sabah, Zuraidah Latip dan Ketua Polis Daerah Semporna, Superintendan Sabarudin Rahmat.

Sementara itu, Benedict berharap kewujudan BBP atas air itu akan dapat menangani isu kesukaran operasi bomba di kawasan penempatan atas air di daerah itu.

“Ada lebih 10 perkampungan atas air di Semporna yang berdepan risiko sekiranya berlaku kebakaran.

“Justeru, kami mengucapkan terima kasih kepada Kementerian Perumahan dan Kerajaan Tempatan yang memberi peruntukan sekali gus membolehkan Majlis Daerah Semporna (MDS) sebagai agensi pelaksana merealisasikan projek ini,” katanya.


Suspek Kes Cabul Peserta ‘Unduk Ngadau’ Ditahan

KOTA KINABALU: Ahli politik sebuah parti tempatan yang didakwa mencabul salah seorang peserta Unduk Ngadau Pesta Kaamatan, sudah ditahan polis, hari ini.

Lelaki terbabit ditahan selepas membuat sidang media di pejabatnya di Asia City, di sini, kira-kira jam 1 petang tadi.

Difahamkan, sidang media berkenaan dibuat berhubung tindakan mahkamah yang akan diambil terhadap dua individu dan sebuah laman blog.

Ia dipercayai berkaitan video yang tular menunjukkan perselisihan faham antara beliau dengan pengawal keselamatan dan anggota Jabatan Sukarelawan Malaysia (RELA) di Hongkod Koisaan, Persatuan Kebudayaan Kadazandusun (KDCA) di Penampang bulan lalu.

Pesuruhjaya Polis Sabah Datuk Hazani Ghazali berkata, suspek sudah ditahan dan dibawa ke Ibu Pejabat Polis Daerah (IPD) Kota Kinabalu untuk tindakan selanjutnya.

Katanya, kes akan disiasat mengikut Seksyen 354 Kanun Keseksaan kerana mencabul kehormatan.

“Jika sabit kesalahan, pesalah boleh dijatuhi hukuman penjara sehingga 10 tahun atau denda atau sebat atau mana-mana dua daripada hukuman berkenaan,” katanya ketika dihubungi, hari ini

Sementara itu, Hazani berkata, peserta Unduk Ngadau yang menjadi mangsa kejadian ini sudah dipanggil untuk hadir dirakam keterangannya, hari ini.

Katanya, wanita berusia 20-an itu dipanggil bagi membantu siasatan lanjut berhubung kes berkenaan. – AsiaTimes

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Jangkitan Covid-19 Kini Berada Dalam Masyarakat – Pengarah JKNS

KOTA KINABALU: Pengarah Kesihatan Negeri Sabah, Datuk Christina Rundi mengingatkan masyarakat di negeri ini bahawa perjuangan menentang Covid-19 belum selesai.

Beliau berkata, masih terlalu awal untuk membuat spekulasi mengenai wabak Covid-19 di Sabah. Ia kerana siasatan dari dalam dan luar negeri menunjukan jangkitan Covid-19 sudah berada dalam masyarakat.

“Malah, ramai yang terjangkit tidak menunjukkan sebarang gejala dan ini memungkinkan penularan berlaku dalam masyarakat tanpa disedari.

“Oleh itu, orang awam diingatkan bahawa jangkitan Covid-19 ini disebabkan oleh virus yang baru dan tidak sepatutnya disamakan dengan penyakit yang sudah diketahui seperti denggi,” katanya dalam satu kenyataan, di sini semalam.

Katanya, golongan yang berisiko dijangkiti wabak Covid-19 adalah golongan kanak-kanak, warga emas, wanita mengandung, mereka yang mempunyai penyakit kronik seperti diabetes, darah tinggi dan golongan yang mempunyai sistem imun yang lemah.

Sehingga kini, sebanyak 315 kes Covid-19 dilaporkan di Sabah dengan 252 kes yang sudah pulih. Setakat ini, kes kematian di Sabah kekal empat kes dengan dua kes di Kota Kinabalu dan satu kes masing-masing di Tawau dan Tambunan.

Bilangan pesakit Covid-19 yang masih dirawat di hospital seluruh Sabah adalah seramai 59 orang termasuk lapan kes yang dirawat semula. – BorneoToday


Kehabisan Minuman Keras Ketika Parti, Tujuh Maut Minum ‘Hand Sanitizer’

YAKUTIA: Tujuh maut dan dua lagi koma selepas meminum cecair pembasmi kuman (hand sanitizer) di sebuah parti.

Kejadian berlaku berikutan mangsa kehabisan minuman beralkohol di parti berkenaan.

Kumpulan seramai sembilan orang meminum cecair pembasmi kuman itu di sebuah parti di Tomtor di wilayah Yakutia, Rusia, oada Khamis lalu.

Tiga mangsa pertama yang maut adalah wanita berusia 41 tahun dan dua lelaki, masing-masing berumur 27 dan 59 tahun.

Manakala enam lagi mangsa diterbangkan menerusi pesawat pemindahan perubatan ke bandar Yakutsk.

Pada Jumaat, tiga lagi mangsa, berusia 28,32 dan 69 meninggal dunia.

Seorang lagi mangsa dilaporkan menghembuskan nafas terakhir pada Sabtu.

Pada masa ini, dua lagi mangsa masih berada di unit rawatan rapi (ICU).

Pegawai kesihatan memberi amaran kepada penduduk tempatan untuk tidak meminum cecair pembasmi kuman. – Mirror


Rupanya tak mati

MEDAN: Seorang guru wanita didakwa di mahkamah atas tuduhan menipu selepas dia memalsukan kematiannya untuk menerima wang pencen dan bayaran insuran selama tujuh tahun.

Demseria Simbolon didakwa di sebuah mahkamah di sini atas tuduhan membuat tuntutan palsu dan berdepan hukuman penjara 20 tahun serta denda.

Pendakwa raya, Asepte Ginting berkata, Demseria memalsukan kematiannya supaya tidak mengajar selama tujuh tahun tetapi tetap menerima pencen berjumlah Rp435 juta (RM126,177).

“Sejak Januari 2011 sampai Ogos 2018, tertuduh tidak pernah masuk ke kelas untuk mengajar dan melakukan tugasnya sebagai guru. Tetapi dia tetap menerima gaji dan elaun,” katanya.

Menurutnya, suami Demseria, Adesman Sagala dipercayai menjadi dalang yang memalsukan sijil kematian dan membuat tuntutan pencen serta insurans isterinya itu.

Pihak berkuasa mengumpul bukti dan akan mendakwa Adesman dalam tempoh terdekat.

Penipuan pasangan berkenaan terbongkar pada tahun lalu apabila Adesman membuat tuntutan insurans kematian isterinya di sebuah syarikat insurans di sini.

Walaupun meragui sijil kematian wanita itu, pegawai syarikat berkenaan tetap membuat bayaran berjumlah Rp62.4 juta (RM18,096) yang dikreditkan ke dalam akaun Adesman.

Bagaimanapun, siasatan mendapati sijil kematian wanita itu adalah palsu dan syarikat itu dilaporkan membuat laporan polis.- Agensi